title: Euroopan parlamentin ja neuvoston päätös (EU) 2016/2371, annettu 14 päivänä joulukuuta 2016, makrotaloudellisen lisärahoitusavun myöntämisestä Jordanian hašemiittiselle kuningaskunnalle

text:
               23.12.2016

               FI

               Euroopan unionin virallinen lehti

               L 352/18

         EUROOPAN PARLAMENTIN JA NEUVOSTON PÄÄTÖS (EU) 2016/2371,
   annettu 14 päivänä joulukuuta 2016,
   makrotaloudellisen lisärahoitusavun myöntämisestä Jordanian hašemiittiselle kuningaskunnalle
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 212 artiklan 2 kohdan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:

               (1)

               Euroopan unionin ja Jordanian hašemiittisen kuningaskunnan, jäljempänä ’Jordania’, suhteita kehitetään osana Euroopan naapuruuspolitiikkaa, jäljempänä ’ENP’. Jordania allekirjoitti 24 päivänä marraskuuta 1997 unionin kanssa tehdyn assosiaatiosopimuksen (2), joka tuli voimaan 1 päivänä toukokuuta 2002. Assosiaatiosopimuksen mukaan unioni ja Jordania perustavat vapaakauppa-alueen asteittain 12 vuoden siirtymäajan kuluessa. Lisäksi vuonna 2007 tuli voimaan sopimus uusista maataloustuotteiden kaupan vapauttamistoimista (3). Vuonna 2010 unioni myönsi Jordanialle pitkälle edistyneen kumppanimaan aseman, jonka myötä yhteistyöalojen määrä kasvaa. Joulukuussa 2009 parafoitu EU:n ja Jordanian pöytäkirja kaupan alan riidanratkaisumekanismeista tuli voimaan 1 päivänä heinäkuuta 2011. Kahdenvälistä poliittista vuoropuhelua ja taloudellista yhteistyötä on kehitetty edelleen assosiaatiosopimuksen ja vuosia 2014–2017 koskevan yhdistetyn tukikehyksen puitteissa.

               (2)

               Jordania on vuodesta 2011 alkaen toteuttanut lukuisia poliittisia uudistuksia parlamentaarisen demokratian ja oikeusvaltion lujittamiseksi. Maahan on perustettu perustuslakituomioistuin ja riippumaton vaalilautakunta, ja parlamentti on hyväksynyt useita merkittäviä lakeja, kuten vaalilain, puoluelain, hallinnon hajauttamisesta annetun lain ja kuntalain.

               (3)

               Jordanian talous on kärsinyt suuresti alueella ja varsinkin naapurimaissa Irakissa ja Syyriassa vallitsevasta epävakaudesta. Alueelliset levottomuudet ja heikentynyt globaali ympäristö ovat yhdessä vähentäneet voimakkaasti ulkomaisia tuloja ja rasittaneet julkista taloutta. Matkailu ja ulkomaiset suorat sijoitukset ovat vähentyneet, kauppareittejä on katkennut ja maakaasun toimitukset Egyptistä ovat häiriintyneet. Myös syyrialaispakolaisten suuri määrä on vaikuttanut Jordanian talouteen lisäämällä julkisen talouden rahoitusasemaan, julkisiin palveluihin ja infrastruktuuriin kohdistuvaa painetta.

               (4)

               Unioni on siitä asti, kun Syyrian konflikti alkoi vuonna 2011, ilmaissut varauksettoman sitoutumisensa Jordanian tukemiseen maan yrittäessä selviytyä Syyrian kriisin taloudellisista ja sosiaalisista seurauksista ja varsinkin alueellaan olevasta suuresta määrästä syyrialaispakolaisia. Se on lisännyt taloudellista tukeaan Jordanialle ja vahvistanut yhteistyötä monilla aloilla, joista esimerkkejä ovat kansalaisyhteiskunta, vaalijärjestelmä, turvallisuus, alueellinen kehitys sekä sosiaaliset ja taloudelliset uudistukset. Unioni on myös tarjonnut Jordanialle mahdollisuutta tehdä pitkälle menevä ja laaja-alainen vapaakauppasopimus.

               (5)

               Vaikeassa talous- ja rahoitustilanteessa Jordanian viranomaiset ja Kansainvälinen valuuttarahasto (IMF) sopivat elokuussa 2012 ensimmäisestä talouden sopeutusohjelmasta, jota tuettiin kolmivuotisella 2 000 miljoonan Yhdysvaltain dollarin valmiusluottojärjestelyllä. Mainittu ohjelma saatiin onnistuneesti päätökseen elokuussa 2015. Tuossa ohjelmassa Jordania edistyi merkittävällä tavalla julkisen talouden vakauttamisessa, jota edesauttoi öljyn hinnan laskeminen, ja eräissä rakenneuudistuksissa.

               (6)

               Jordania pyysi joulukuussa 2012 unionin täydentävää makrotaloudellista rahoitusapua. Vastauksena pyyntöön unioni hyväksyi joulukuussa 2013 päätöksen (4) ensimmäisen, määrältään 180 miljoonan euron makrotaloudellisen rahoitusavun myöntämisestä lainojen muodossa. Yhteisymmärryspöytäkirja, jossa määritellään ensimmäiseen makrotaloudelliseen rahoitusapuun liittyvät poliittiset ehdot, tuli voimaan 18 päivänä maaliskuuta 2014. Ensimmäisen makrotaloudellisen rahoitusavun ensimmäinen erä maksettiin 10 päivänä helmikuuta 2015 ja toinen erä 15 päivänä lokakuuta 2015 sen jälkeen, kun sovitut politiikkatoimet oli pantu täytäntöön.

               (7)

               Syyrian kriisin alettua unioni on myöntänyt lähes 1 130 miljoonaa euroa Jordanialle. Määrä sisältää ensimmäisen, 180 miljoonan euron makrotaloudellisen rahoitusaputoimen lisäksi 500 miljoonaa euroa Euroopan naapuruusvälineen määrärahoja, joilla rahoitetaan säännöllistä ja ohjelmoitua kahdenvälistä yhteistyötä, noin 250 miljoonaa euroa humanitaarisen avun määrärahoja ja yli 30 miljoonaa euroa vakautta ja rauhaa edistävän välineen varoja. Lisäksi Euroopan investointipankki on myöntänyt 264 miljoonaa euroa lainoja vuodesta 2011 lähtien.

               (8)

               Syyrian kriisin kiihtymisellä vuonna 2015 on ollut tuntuvia vaikutuksia Jordaniassa, jossa kauppa ja matkailu ovat vähentyneet ja sijoittajien luottamus heikentynyt. Jordania on kärsinyt myös Persianlahden yhteistyöneuvoston rahoitustuen vähenemisestä, minkä taustalla on öljyn hinnan laskeminen. Näiden seurauksena talouskasvu on hidastunut uudestaan, työttömyys on lisääntynyt ja on ilmaantunut uusia julkisen talouden ja ulkoisen rahoituksen tarpeita.

               (9)

               Unioni on tässä vaikeassa tilanteessa vahvistanut uudelleen sitoumuksensa tukea Jordaniaa sen taloudellisissa ja sosiaalisissa haasteissa ja uudistusprosessissa. Tämä sitoumus tuotiin julki muun muassa Lontoossa 4 päivänä helmikuuta 2016 pidetyssä Supporting Syria and the Region -konferenssissa, jossa unioni lupasi 2 390 miljoonaa euroa rahoitustukea pakolaiskriisin eniten koettelemille maille, joihin myös Jordania kuuluu, vuosina 2016 ja 2017. Unionin poliittinen ja taloudellinen tuki Jordanian uudistusprosessille on johdonmukainen ENP:n osana määritetyn, eteläisen Välimeren alueella harjoitettavan toimintapolitiikan kanssa.

               (10)

               Jordanian talous- ja rahoitustilanteen heikennyttyä IMF ja Jordania aloittivat keskustelut jatkojärjestelystä, joka voitaisiin toteuttaa laajennettuna rahoitusjärjestelynä, jäljempänä ’IMF:n ohjelma’, ja joka todennäköisesti kestäisi kolme vuotta alkaen vuoden 2016 jälkipuoliskolla. Uuden IMF:n ohjelman tavoitteena on helpottaa Jordanian lyhyen aikavälin maksutasevaikeuksia ja samalla edistää tiukkojen sopeuttamistoimien täytäntöönpanoa.

               (11)

               Jordania pyysi maaliskuussa 2016 lisää unionin makrotaloudellista rahoitusapua heikkenevän taloustilanteen ja heikkenevien talousnäkymien vuoksi.

               (12)

               Koska Jordania kuuluu ENP:n piiriin, olisi katsottava, että sille voidaan myöntää unionin makrotaloudellista apua.

               (13)

               Unionin makrotaloudellisen rahoitusavun olisi oltava poikkeuksellinen rahoitusväline, jolla myönnetään sitomatonta ja kohdentamatonta maksutasetukea avunsaajan välittömiin ulkoisen rahoituksen tarpeisiin. Sillä olisi tuettava sellaisen toimenpideohjelman täytäntöönpanoa, joka sisältää tiukkoja ja välittömiä sopeuttamis- ja rakenneuudistustoimia maksutasetilanteen parantamiseksi lyhyellä aikavälillä.

               (14)

               Jordanian maksutaseessa on IMF:n ja muiden monenvälisten laitosten käyttöön asettamien varojen jälkeen edelleen huomattava ulkoinen rahoitusvaje, joten Jordanialle annettavaa unionin makrotaloudellista rahoitusapua pidetään tämänhetkisissä poikkeusolosuhteissa tarkoituksenmukaisena vastauksena Jordanian pyyntöön saada tukea talouden vakauttamiseen yhdessä IMF:n ohjelman kanssa. Unionin makrotaloudellisella rahoitusavulla on tarkoitus tukea Jordanian talouden vakauttamista ja rakenneuudistusohjelmaa ja täydentää IMF:n rahoitusjärjestelyn puitteissa käytettävissä olevia varoja.

               (15)

               Unionin makrotaloudellisella rahoitusavulla olisi tuettava kestävän ulkoisen rahoitusaseman palauttamista Jordaniaan ja siten tuettava sen taloudellista ja sosiaalista kehitystä.

               (16)

               Unionin makrotaloudellisen rahoitusavun määrän määrittäminen perustuu Jordanian jäljelle jäävien ulkoisten rahoitustarpeiden täydelliseen määrälliseen arviointiin, ja siinä otetaan huomioon maan kyky rahoittaa itseään omista varoistaan ja erityisesti sen käytössä olevat kansainväliset valuuttavarannot. Unionin makrotaloudellisella rahoitusavulla olisi täydennettävä IMF:n ja Maailmanpankin ohjelmia ja rahoitusta. Määritettäessä avun määrää huomioon otetaan myös monenvälisiltä avunantajilta odotettavissa olevat rahoitusosuudet ja tarve varmistaa oikeudenmukainen taakanjako unionin ja muiden avunantajien välillä sekä unionin muiden ulkoisten rahoitusvälineiden aiempi käyttäminen Jordaniassa ja unionin kaikkien toimenpiteiden tuottama lisäarvo.

               (17)

               Komission olisi varmistettava, että unionin makrotaloudellinen apu on oikeudellisesti ja sisällöltään sopusoinnussa ulkoisen toiminnan eri alojen keskeisten periaatteiden ja tavoitteiden, näillä aloilla toteutettujen toimenpiteiden sekä muiden asiaankuuluvien unionin politiikkojen kanssa.

               (18)

               Unionin makrotaloudellisella rahoitusavulla olisi tuettava unionin Jordaniaan soveltamaa ulkopolitiikkaa. Komission yksiköiden ja Euroopan ulkosuhdehallinnon olisi työskenneltävä tiiviisti yhdessä koko makrotaloudellisen rahoitusaputoimen ajan unionin ulkopolitiikan yhteensovittamiseksi ja sen johdonmukaisuuden varmistamiseksi.

               (19)

               Unionin makrotaloudellisella rahoitusavulla olisi tuettava Jordanian sitoutumista arvoihin, jotka ovat yhteisiä unionin kanssa, mukaan lukien demokratia, oikeusvaltion periaate, hyvä hallintotapa, ihmisoikeuksien kunnioittaminen, kestävä kehitys ja köyhyyden vähentäminen, sekä sen sitoutumista avoimen, sääntöihin perustuvan ja oikeudenmukaisen kaupan periaatteisiin.

               (20)

               Unionin makrotaloudellisen rahoitusavun ennakkoedellytyksenä olisi oltava, että Jordaniassa noudatetaan tehokkaita demokraattisia mekanismeja, kuten parlamentaarista monipuoluejärjestelmää, ja oikeusvaltion periaatetta ja taataan ihmisoikeuksien kunnioittaminen. Lisäksi unionin makrotaloudellisen rahoitusavun erityistavoitteina olisi oltava julkisten varainhoitojärjestelmien tehokkuuden, läpinäkyvyyden ja vastuullisuuden lisääminen Jordaniassa ja sellaisten rakenneuudistusten edistäminen, joilla pyritään tukemaan kestävää ja osallistavaa kasvua, työpaikkojen luomista ja julkisen talouden vakauttamista. Komission ja Euroopan ulkosuhdehallinnon olisi säännöllisesti seurattava sekä ennakkoedellytysten täyttymistä että näiden tavoitteiden saavuttamista.

               (21)

               Sen varmistamiseksi, että unionin makrotaloudelliseen rahoitusapuun liittyvät unionin taloudelliset edut suojataan tehokkaasti, Jordanian olisi toteutettava asianmukaisia toimenpiteitä, jotka liittyvät petosten, korruption ja muiden mahdollisten rahoitusapuun liittyvien väärinkäytösten estämiseen ja torjumiseen. Lisäksi olisi säädettävä, että komissio huolehtii tarkastuksista ja tilintarkastustuomioistuin tilintarkastuksista.

               (22)

               Unionin makrotaloudellisen rahoitusavun maksaminen ei rajoita Euroopan parlamentin ja neuvoston valtuuksia budjettivallan käyttäjinä.

               (23)

               Makrotaloudellisen rahoitusavun edellyttämien määrärahojen määrien olisi oltava yhdenmukaisia monivuotisessa rahoituskehyksessä vahvistettujen talousarviomäärärahojen kanssa.

               (24)

               Komission olisi hallinnoitava unionin makrotaloudellista rahoitusapua. Sen varmistamiseksi, että Euroopan parlamentti ja neuvosto voivat seurata tämän päätöksen täytäntöönpanoa, komission olisi annettava niille säännöllisesti tietoja rahoitusavun täytäntöönpanosta ja toimitettava niille asiaan liittyvät asiakirjat.

               (25)

               Jotta voidaan varmistaa tämän päätöksen yhdenmukainen täytäntöönpano, komissiolle olisi siirrettävä täytäntöönpanovaltaa. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (5) mukaisesti.

               (26)

               Unionin makrotaloudelliseen rahoitusapuun olisi sovellettava talouspoliittisia ehtoja, jotka vahvistetaan yhteisymmärryspöytäkirjassa. Yhdenmukaisen täytäntöönpanon varmistamiseksi sekä tehokkuussyistä komissio olisi valtuutettava neuvottelemaan tällaisista ehdoista Jordanian viranomaisten kanssa jäsenvaltioiden edustajista muodostuvan komitean valvonnassa asetuksen (EU) N:o 182/2011 mukaisesti. Mainitun asetuksen mukaisesti neuvoa-antavaa menettelyä olisi sovellettava pääsääntöisesti kaikkiin muihin kuin asetuksessa säädettyihin tapauksiin. Kun otetaan huomioon yli 90 miljoonan euron suuruisen avun mahdollinen huomattava vaikutus, on asianmukaista käyttää tarkastelumenettelyä kyseisen raja-arvon ylittävien toimien osalta. Kun otetaan huomioon unionin Jordanialle myöntämän makrotaloudellisen rahoitusavun määrä, yhteisymmärryspöytäkirjan hyväksymiseen ja avun vähentämiseen, keskeyttämiseen tai peruuttamiseen olisi sovellettava tarkastelumenettelyä,

         OVAT HYVÄKSYNEET TÄMÄN PÄÄTÖKSEN:
   1 artikla
   1.   Unioni myöntää Jordanialle makrotaloudellisena rahoitusapuna, jäljempänä ’unionin makrotaloudellinen apu’, enintään 200 miljoonaa euroa, tukeakseen maan talouden vakauttamista ja sen huomattavaa uudistusohjelmaa. Rahoitusavulla katetaan IMF:n ohjelmassa määritettyjä Jordanian maksutasetarpeita.
   2.   Unionin makrotaloudellinen rahoitusapu myönnetään Jordanialle kokonaisuudessaan lainoina. Komissiolle annetaan valtuudet lainata tarvittavat varat unionin puolesta rahoitusmarkkinoilta tai rahoituslaitoksilta ja lainata ne edelleen Jordanialle. Lainojen keskimääräinen takaisinmaksuaika saa olla enintään 15 vuotta.
   3.   Komissio hallinnoi unionin makrotaloudellisen rahoitusavun maksamista tavalla, joka on johdonmukainen IMF:n ja Jordanian välisten sopimusten tai yhteisymmärryspöytäkirjojen, EU:n ja Jordanian assosiaatiosopimuksessa vahvistettujen talousuudistuksia koskevien keskeisten periaatteiden ja tavoitteiden, vuosia 2014–2017 koskevan yhdistetyn tukikehyksen sekä kumppanuuden tulevien painopisteiden kanssa. Komissio antaa Euroopan parlamentille ja neuvostolle säännöllisesti tietoja unionin makrotaloudellisesta rahoitusavusta, myös sen maksamisesta, ja toimittaa kyseisille toimielimille asiaan liittyvät asiakirjat ajallaan.
   4.   Unionin makrotaloudellinen rahoitusapu on saatavilla kahden ja puolen vuoden ajan 3 artiklan 1 kohdassa tarkoitetun yhteisymmärryspöytäkirjan voimaantulon jälkeisestä päivästä alkaen.
   5.   Jos Jordanian rahoitustarpeet vähenevät olennaisesti unionin makrotaloudellisen rahoitusavun maksukaudella alkuperäisiin ennusteisiin verrattuna, komission on 7 artiklan 2 kohdassa tarkoitetun tarkastelumenettelyn mukaisesti vähennettävä tällaisen avun määrää tai keskeytettävä tai peruutettava se.
   2 artikla
   1.   Makrotaloudellisen rahoitusavun ennakkoedellytyksenä on oltava, että Jordaniassa noudatetaan tehokkaita demokraattisia mekanismeja, kuten parlamentaarista monipuoluejärjestelmää, ja oikeusvaltion periaatetta ja taataan ihmisoikeuksien kunnioittaminen.
   2.   Komissio ja Euroopan ulkosuhdehallinto valvovat 1 kohdassa säädetyn ennakkoedellytyksen täyttymistä unionin makrotaloudellisen rahoitusavun elinkaaren ajan.
   3.   Tämän artiklan 1 ja 2 kohtaa sovelletaan neuvoston päätöksen 2010/427/EU (6) mukaisesti.
   3 artikla
   1.   Komissio sopii 7 artiklan 2 kohdassa tarkoitettua tarkastelumenettelyä noudattaen Jordanian viranomaisten kanssa unionin makrotaloudelliseen rahoitusapuun liitettävistä selkeästi määritellyistä talouspolitiikkaa ja rahoitusta koskevista ehdoista, joissa keskitytään rakenneuudistuksiin ja vakaaseen julkiseen talouteen ja jotka vahvistetaan yhteisymmärryspöytäkirjassa, jäljempänä ’yhteisymmärryspöytäkirja’, johon sisältyy mainittujen ehtojen täyttämisen aikataulu. Yhteisymmärryspöytäkirjassa esitettyjen talouspolitiikkaa ja rahoitusta koskevien ehtojen on oltava yhdenmukaisia 1 artiklan 3 kohdassa tarkoitettujen sopimusten tai yhteisymmärryspöytäkirjojen kanssa, mukaan lukien Jordanian IMF:n tuella toteuttamat makrotalouden sopeutusohjelmat ja rakenneuudistusohjelmat.
   2.   Edellä 1 kohdassa tarkoitetuilla ehdoilla pyritään erityisesti parantamaan Jordanian julkisten varainhoitojärjestelmien tehokkuutta, läpinäkyvyyttä ja vastuullisuutta muun muassa unionin makrotaloudellisen rahoitusavun käytön osalta. Politiikkatoimenpiteitä suunniteltaessa on otettava asianmukaisesti huomioon myös edistyminen markkinoiden vastavuoroisessa avaamisessa, sääntöihin perustuvan ja oikeudenmukaisen kaupan kehittyminen ja muut unionin ulkopolitiikan painopisteet. Komissio seuraa säännöllisesti, miten näiden tavoitteiden saavuttamisessa edistytään.
   3.   Unionin makrotaloudellisen rahoitusavun yksityiskohtaiset rahoitusehdot vahvistetaan komission ja Jordanian viranomaisten välisessä lainasopimuksessa.
   4.   Komissio tarkistaa säännöllisin väliajoin, että 4 artiklan 3 kohdan ehdot täyttyvät edelleen, mukaan lukien se, onko Jordanian talouspolitiikka unionin makrotaloudellisen rahoitusavun tavoitteiden mukaista. Tätä varten komissio sovittaa toimintansa tiiviisti yhteen IMF:n ja Maailmanpankin sekä tarvittaessa Euroopan parlamentin ja neuvoston kanssa.
   4 artikla
   1.   Komissio asettaa unionin makrotaloudellisen rahoitusavun saataville kahdessa lainaerässä edellyttäen, että 3 kohdassa tarkoitetut edellytykset täyttyvät. Kunkin erän suuruus vahvistetaan yhteisymmärryspöytäkirjassa.
   2.   Unionin makrotaloudellisen rahoitusavun määrien perusteella rahoitetaan tarvittaessa ulkosuhteisiin liittyvien hankkeiden takuurahastoa neuvoston asetuksen (EY, Euratom) N:o 480/2009 (7) mukaisesti.
   3.   Komissio tekee päätöksen erien maksamisesta sen perusteella, täyttyvätkö kaikki seuraavat edellytykset:

               a)

               2 artiklassa säädetty ennakkoedellytys;

               b)

               jatkuvasti tyydyttävä edistyminen sellaisen toimenpideohjelman täytäntöönpanossa, joka sisältää määrätietoisia sopeuttamis- ja rakenneuudistustoimia, joita muu kuin ennalta varautuva IMF:n luottojärjestely tukee; ja

               c)

               yhteisymmärryspöytäkirjassa sovittujen talouspolitiikkaa ja rahoitusta koskevien ehtojen noudattaminen tyydyttävällä tavalla.

         Toinen erä voidaan periaatteessa maksaa aikaisintaan kolmen kuukauden kuluttua ensimmäisen erän maksamisesta.
   4.   Jos 3 kohdan ensimmäisessä alakohdassa tarkoitetut edellytykset eivät täyty, komission on tilapäisesti keskeytettävä tai peruutettava unionin makrotaloudellisen rahoitusavun maksaminen. Tällöin sen on ilmoitettava Euroopan parlamentille ja neuvostolle keskeyttämisen tai peruuttamisen syyt.
   5.   Unionin makrotaloudellinen rahoitusapu maksetaan Jordanian keskuspankille. Ellei yhteisymmärryspöytäkirjassa toisin sovita ja edellyttäen, että siinä vahvistetaan jäljellä oleva julkisen talouden rahoitustarve, unionin varat voidaan siirtää Jordanian valtiovarainministeriölle, joka on lopullinen avunsaaja.
   5 artikla
   1.   Unionin makrotaloudelliseen rahoitusapuun liittyvät lainanotto- ja lainanantotoimet toteutetaan euromääräisinä ja käyttäen samaa arvopäivää, eikä niistä saa aiheutua unionille tilannetta, jossa anto- ja ottolainauksen maturiteetit poikkeavat toisistaan, eikä sitä saa asettaa alttiiksi valuuttakurssi- tai korkoriskeille tai muille kaupallisille riskeille.
   2.   Olosuhteiden salliessa ja Jordanian pyynnöstä komissio voi toteuttaa tarvittavat toimet sen varmistamiseksi, että lainaehtoihin sisältyy aikaistettua takaisinmaksua koskeva lauseke ja että vastaava lauseke sisältyy myös lainanottotoimien ehtoihin.
   3.   Jos olosuhteet sallivat lainan korkokannan parantamisen ja jos Jordania sitä pyytää, komissio voi päättää jälleenrahoittaa kaikki alkuperäiset lainansa tai osan niistä tai se voi järjestellä rahoitusehdot uudelleen. Jälleenrahoitus- tai uudelleenjärjestelytoimet on toteutettava 1 ja 4 kohdan mukaisesti, eivätkä ne saa pidentää kyseisen lainan erääntymisaikaa tai kasvattaa jälleenrahoituksen tai uudelleenjärjestelyn ajankohtana jäljellä olevan pääoman määrää.
   4.   Jordanian on maksettava kaikki kulut, joita unionille aiheutuu tämän päätöksen mukaisista lainanotto- ja lainanantotoimista.
   5.   Komissio tiedottaa Euroopan parlamentille ja neuvostolle 2 ja 3 kohdassa tarkoitettujen toimien etenemisestä.
   6 artikla
   1.   Unionin makrotaloudellisen rahoitusavun täytäntöönpanossa noudatetaan Euroopan parlamentin ja neuvoston asetusta (EU, Euratom) N:o 966/2012 (8) ja komission delegoitua asetusta (EU) N:o 1268/2012 (9).
   2.   Unionin makrotaloudellinen rahoitusapu pannaan täytäntöön suoran hallinnoinnin avulla.
   3.   Edellä 3 artiklan 3 kohdassa tarkoitettu lainasopimus sisältää määräykset, joilla

               a)

               varmistetaan, että Jordania tarkistaa säännöllisesti, että unionin yleisestä talousarviosta myönnettyä rahoitusta on käytetty oikein, toteuttaa tarkoituksenmukaiset toimenpiteet väärinkäytösten ja petosten estämiseksi ja tarpeen mukaan ryhtyy oikeudellisiin toimiin periäkseen takaisin mahdolliset tämän päätöksen nojalla myönnetyt varat, jotka on käytetty väärin;

               b)

               varmistetaan unionin taloudellisten etujen suojaaminen ja määrätään erityisesti erityistoimenpiteistä unionin makrotaloudelliseen rahoitusapuun kohdistuvien petosten, korruption ja muiden sääntöjenvastaisuuksien estämiseksi ja torjumiseksi neuvoston asetuksen (EY, Euratom) N:o 2988/95 (10), neuvoston asetuksen (Euratom, EY) N:o 2185/96 (11) ja Euroopan parlamentin ja neuvoston asetuksen (EU, Euratom) N:o 883/2013 (12) mukaisesti;

               c)

               annetaan komissiolle, Euroopan petostentorjuntavirasto mukaan lukien, tai sen edustajille nimenomainen lupa suorittaa tarkastuksia, paikan päällä suoritettavat tarkastukset ja todentamiset mukaan lukien;

               d)

               annetaan komissiolle ja tilintarkastustuomioistuimelle nimenomainen lupa suorittaa tarkastuksia unionin makrotaloudellisen rahoitusavun saatavuusaikana, ja sen jälkeen, mukaan lukien asiakirjatarkastukset ja paikan päällä tehtävät tarkastukset, kuten toiminnan arvioinnit; ja

               e)

               varmistetaan, että unionilla on oikeus siihen, että laina maksetaan sille takaisin aikaistetusti, jos on osoitettu, että Jordania on unionin makrotaloudellisen rahoitusavun hallinnoinnissa sekaantunut petokseen tai korruptioon tai mihin tahansa muuhun unionin taloudellisia etuja vahingoittavaan laittomaan toimintaan.

         4.   Ennen unionin makrotaloudellisen rahoitusavun täytäntöönpanoa komission on arvioitava operatiivisen arvioinnin avulla, että rahoitusavun kannalta merkitykselliset Jordanian rahoitusjärjestelyt, hallintomenettelyt sekä sisäiset ja ulkoiset valvontamekanismit ovat moitteettomia.
   7 artikla
   1.   Komissiota avustaa komitea. Tämä komitea on asetuksessa (EU) N:o 182/2011 tarkoitettu komitea.
   2.   Kun viitataan tähän kohtaan, sovelletaan asetuksen (EU) N:o 182/2011 5 artiklaa.
   8 artikla
   1.   Komissio antaa vuosittain viimeistään 30 päivänä kesäkuuta Euroopan parlamentille ja neuvostolle kertomuksen tämän päätöksen täytäntöönpanosta edeltävänä vuonna, täytäntöönpanoa koskeva arviointi mukaan lukien. Tässä kertomuksessa on

               a)

               tarkasteltava unionin makrotaloudellisen rahoitusavun täytäntöönpanossa tapahtunutta edistystä;

               b)

               arvioitava Jordanian taloudellista tilannetta ja näkymiä sekä edistymistä 3 artiklan 1 kohdassa tarkoitettujen politiikkatoimenpiteiden toteuttamisessa;

               c)

               osoitettava yhteys yhteisymmärryspöytäkirjassa vahvistettujen talouspoliittisten ehtojen, Jordaniassa meneillään olevan talous- ja finanssipoliittisen kehityksen sekä unionin makrotaloudellisen rahoitusavun erien maksamista koskevien komission päätösten välillä.

         2.   Komissio toimittaa Euroopan parlamentille ja neuvostolle viimeistään kahden vuoden kuluttua 1 artiklan 4 kohdassa tarkoitetun saatavuusajan päättymisestä jälkiarviointikertomuksen, jossa arvioidaan päätökseen saadun unionin makrotaloudellisen rahoitusavun tuloksia ja tehokkuutta ja sitä, missä määrin se on myötävaikuttanut avun tavoitteiden saavuttamiseen.
   9 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Strasbourgissa 14 päivänä joulukuuta 2016.

            Euroopan parlamentin puolesta

            Puhemies

         M. SCHULZ

            Neuvoston puolesta

            Puheenjohtaja

         I. KORČOK

      (1)  Euroopan parlamentin kanta, vahvistettu 24. marraskuuta 2016 (ei vielä julkaistu virallisessa lehdessä), ja neuvoston päätös, tehty 8. joulukuuta 2016.

      (2)  Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimus (EYVL L 129, 15.5.2002, s. 3).

      (3)  Euroopan yhteisön ja Jordanian hašemiittisen kuningaskunnan kirjeenvaihtona tehty sopimus vastavuoroisista vapauttamistoimenpiteistä sekä EY:n ja Jordanian hašemiittisen kuningaskunnan assosiaatiosopimuksen muuttamisesta ja kyseisen sopimuksen liitteiden I, II, III ja IV sekä pöytäkirjojen nro 1 ja nro 2 korvaamisesta (EUVL L 41, 13.2.2006, s. 3).

      (4)  Euroopan parlamentin ja neuvoston päätös N:o 1351/2013/EU, annettu 11 päivänä joulukuuta 2013, makrotaloudellisen rahoitusavun myöntämisestä Jordanian hašemiittiselle kuningaskunnalle (EUVL L 341, 18.12.2013, s. 4).

      (5)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).

      (6)  Neuvoston päätös 2010/427/EU, annettu 26 päivänä heinäkuuta 2010, Euroopan ulkosuhdehallinnon organisaatiosta ja toiminnasta (EUVL L 201, 3.8.2010, s. 30).

      (7)  Neuvoston asetus (EY, Euratom) N:o 480/2009, annettu 25 päivänä toukokuuta 2009, takuurahaston perustamisesta ulkosuhteisiin liittyville hankkeille (EUVL L 145, 10.6.2009, s. 10).

      (8)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).

      (9)  Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).

      (10)  Neuvoston asetus (EY, Euratom) N:o 2988/95, annettu 18 päivänä joulukuuta 1995, Euroopan yhteisöjen taloudellisten etujen suojaamisesta (EYVL L 312, 23.12.1995, s. 1).

      (11)  Neuvoston asetus (Euratom, EY) N:o 2185/96, annettu 11 päivänä marraskuuta 1996, komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi (EYVL L 292, 15.11.1996, s. 2).

      (12)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).

      Euroopan parlamentin, neuvoston ja komission yhteinen lausuma
      Jordania on ottanut vastaan 1,3 miljoonaa syyrialaista. Tämä on luonut maahan poikkeukselliset olosuhteet ja aiheuttaa taloudellisia haasteita. Tilanteen huomioon ottaen komissio aikoo tarvittaessa toimittaa vuonna 2017 uuden ehdotuksen Jordanialle annettavan makrotaloudellisen tuen jatkamiseksi ja lisäämiseksi, kun toinen rahoitusapupaketti on saatettu päätökseen menestyksellisesti ja edellyttäen, että tämäntyyppisen avustuksen antamiseen vaadittavat tavanomaiset ennakkoedellytykset täyttyvät, komission tekemä päivitetty arvio Jordanian ulkoisista rahoitustarpeista mukaan lukien. Tämä Jordanialle myönnettävä elintärkeä apu auttaisi maata ylläpitämään makrotaloudellisen vakautensa siten, että samalla säilytetään aikaansaadut kehityshyödyt ja jatketaan maan uudistusohjelmaa.


title: Neuvoston päätös 2012/527/YUTP, annettu 27 päivänä syyskuuta 2012 , Moldovan tasavallan Transnistrian alueen johtoon kohdistettavista rajoittavista toimenpiteistä annetun päätöksen 2010/573/YUTP muuttamisesta

text:
               28.9.2012

               FI

               Euroopan unionin virallinen lehti

               L 263/44

         NEUVOSTON PÄÄTÖS 2012/527/YUTP,
   annettu 27 päivänä syyskuuta 2012,
   Moldovan tasavallan Transnistrian alueen johtoon kohdistettavista rajoittavista toimenpiteistä annetun päätöksen 2010/573/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto antoi 27 päivänä syyskuuta 2010 päätöksen 2010/573/YUTP (1) Moldovan tasavallan Transnistrian alueen johtoon kohdistettavista rajoittavista toimenpiteistä.

               (2)

               Ottaen huomioon edistymisen poliittisen ratkaisun aikaansaamisessa Transnistrian konfliktiin ja Transnistrian alueen hallinnollisen rajan yli tapahtuvan henkilöiden vapaan liikkuvuuden palauttamisessa päätöksen 2010/573/YUTP liitteen I osalta sovellettavat rajoittavat toimenpiteet olisi kumottava.

               (3)

               Päätöksen 2010/573/YUTP liitteen II osalta sovellettavien rajoittavien toimenpiteiden voimassaoloa olisi jatkettava 30 päivään syyskuuta 2013 asti. Jotta latinalaista kirjaimistoa käyttävien koulujen jäljellä olevien ongelmien ratkaisemista voitaisiin edistää, päätöksen 2010/573/YUTP liitteessä II luetellut henkilöt olisi poistettava luettelosta.

               (4)

               Päätös 2010/573/YUTP olisi sen vuoksi muutettava vastaavasti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2010/573/YUTP seuraavasti:

               1)

               Korvataan 1 artikla seuraavasti:

                           a)

                           korvataan 1 kohta seuraavasti:
                           ”1.   Jäsenvaltioiden on toteutettava tarvittavat toimenpiteet estääkseen niiden henkilöiden pääsyn alueelleen ja kauttakulun alueensa kautta, jotka ovat vastuussa Moldovan tasavallan Transnistrian alueen latinalaista kirjaimistoa käyttäviin moldovalaisiin kouluihin kohdistetun pelottelu- ja sulkemiskampanjan suunnittelusta ja toteuttamisesta ja jotka on lueteltu liitteessä.”

                           b)

                           korvataan 8 kohta seuraavasti:
                           ”8.   Jos jäsenvaltio antaa 3, 4, 6 ja 7 kohdan nojalla liitteessä luetelluille henkilöille luvan päästä sen alueelle tai kulkea sen alueen kautta, lupa koskee ainoastaan sitä tarkoitusta, johon se on myönnetty, ja asianomaisia henkilöitä.”

               2)

               Korvataan 2 artikla seuraavasti:
               ”2 artikla
               Neuvosto hyväksyy jäsenvaltion tai unionin ulkoasioiden ja turvallisuuspolitiikan korkean edustajan ehdotuksesta muutoksia liitteessä olevaan luetteloon, jos asiaa koskeva kehitys Moldovan tasavallassa sitä edellyttää.”

               3)

               Korvataan 4 artikla seuraavasti:
               ”4 artikla
               1.   Tämä päätös tulee voimaan sinä päivänä, jona se hyväksytään.
               2.   Tätä päätöstä sovelletaan 30 päivään syyskuuta 2013. Se on jatkuvan uudelleentarkastelun alainen. Sen voimassaoloa voidaan jatkaa tai sitä voidaan muuttaa tarvittaessa, jos neuvosto katsoo, ettei sen tavoitteita ole saavutettu.”

               4)

               Poistetaan liite I.

               5)

               Korvataan liite II tämän päätöksen liitteessä olevalla tekstillä.

         2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 27 päivänä syyskuuta 2012.

            Neuvoston puolesta

            Puheenjohtaja

         A. D. MAVROYIANNIS

      (1)  EUVL L 253, 28.9.2010, s. 54.

      LIITE

            ”LIITE

               1 artiklan 1 kohdassa tarkoitetut henkilöt

            …”


title: 2004/540/YUTP: Poliittisten ja turvallisuusasioiden komitean päätös THEMIS/1/2004 tehty 30 päivänä kesäkuuta 2004, Georgiassa ETPP:n alalla toteutettavan Euroopan unionin oikeusvaltio-operaation EUJUST THEMIS johtajan nimittämisestä

text:
               9.7.2004

               FI

               Euroopan unionin virallinen lehti

               L 239/35

      POLIITTISTEN JA TURVALLISUUSASIOIDEN KOMITEAN PÄÄTÖS THEMIS/1/2004
   tehty 30 päivänä kesäkuuta 2004,
   Georgiassa ETPP:n alalla toteutettavan Euroopan unionin oikeusvaltio-operaation EUJUST THEMIS johtajan nimittämisestä
   (2004/540/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 25 artiklan 3 kohdan,
   ottaa huomioon Georgiassa toteutettavasta Euroopan unionin oikeusvaltio-operaatiosta, EUJUST THEMIS (1)28 päivänä kesäkuuta 2004 hyväksytyn neuvoston yhteisen toiminnan 2004/523/YUTP ja erityisesti sen 9 artiklan 1 kohdan,
   sekä katsoo seuraavaa:

               (1)

               Yhteisen toiminnan 2004/523/YUTP 9 artiklan 1 kohdassa määrätään, että neuvosto valtuuttaa poliittisten ja turvallisuusasioiden komitean tekemään asiaankuuluvat päätökset Euroopan unionista tehdyn sopimuksen 25 artiklan mukaisesti, mihin sisältyvät valtuudet nimittää operaation johtaja korkeana edustajana toimivan neuvoston pääsihteerin ehdotuksesta.

               (2)

               Korkeana edustajana toimiva pääsihteeri on ehdottanut, että tehtävään nimitetään Sylvie PANTZ,

         ON PÄÄTTÄNYT SEURAAVAA:
   1 artikla
   Sylvie PANTZ nimitetään Georgiassa ETPP:n alalla toteutettavan Euroopan unionin oikeusvaltio-operaation EUJUST THEMIS johtajaksi.
   2 artikla
   Tämä päätös tulee voimaan päivänä, jona se tehdään.
   Päätöstä sovelletaan 14 päivään heinäkuuta 2005.

      Tehty Brysselissä, 30 päivänä kesäkuuta 2004.

            Poliittisten ja turvallisuusasioiden komitean puolesta

            Puheenjohtaja

         D. KELLEHER

      (1)  EUVL L 228, 29.6.2004, s. 21.


title: Neuvoston päätös 2013/184/YUTP, annettu 22 päivänä huhtikuuta 2013 , Myanmariin/Burmaan kohdistettavista rajoittavista toimenpiteistä ja päätöksen 2010/232/YUTP kumoamisesta

text:
                  23.4.2013

                  FI

                  Euroopan unionin virallinen lehti

                  L 111/75

         NEUVOSTON PÄÄTÖS 2013/184/YUTP,
         annettu 22 päivänä huhtikuuta 2013,
         Myanmariin/Burmaan kohdistettavista rajoittavista toimenpiteistä ja päätöksen 2010/232/YUTP kumoamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 29 artiklan
         sekä katsoo seuraavaa:

                     (1)

                     Neuvosto hyväksyi 26 päivänä huhtikuuta 2010 päätöksen 2010/232/YUTP (1) Burmaan/Myanmariin kohdistettavien rajoittavien toimenpiteiden uusimisesta.

                     (2)

                     Ottaen huomioon Myanmarin/Burman tapahtumat ja keinona kannustaa myönteisten muutosten jatkamiseen olisi kaikki rajoittavat toimenpiteet lopetettava lukuun ottamatta aseidenvientikieltoa ja sellaisten tarvikkeiden vientikieltoa, joita voidaan käyttää kansallisiin tukahduttamistoimiin.

                     (3)

                     Päätös 2010/232/YUTP olisi näin ollen kumottava,

               ON HYVÄKSYNYT TÄMÄN PÄÄTÖKSEN:

            1 artikla

               1.   Kielletään aseiden ja kaikenlaisten niihin liittyvien tarvikkeiden, myös ampuma-aseiden ja -tarvikkeiden, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien sekä sellaisten tarvikkeiden, joita voidaan käyttää kansallisiin tukahduttamistoimiin, myynti, toimitus, siirto ja vienti Myanmariin/Burmaan jäsenvaltioiden kansalaisten toimesta tai jäsenvaltioiden alueelta käsin taikka jäsenvaltioiden lippua käyttävillä aluksilla tai ilma-aluksilla, siitä riippumatta, ovatko ne peräisin jäsenvaltioiden alueelta.

               2.   Kielletään:

                           a)

                           teknisen avun, välityspalvelujen ja muiden sellaisten palvelujen tarjoaminen, jotka liittyvät sotilastoimintaan tai aseiden ja kaikenlaisten niihin liittyvien tarvikkeiden, myös ampuma- aseiden ja -tarvikkeiden, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien sekä sellaisten tarvikkeiden, joita voidaan käyttää kansallisiin tukahduttamistoimiin, toimitukseen, valmistukseen, huoltoon ja käyttöön, suoraan tai epäsuorasti Myanmarissa/Burmassa oleville luonnollisille tai oikeushenkilöille, yhteisöille tai elimille tai käytettäväksi Myanmarissa/Burmassa;

                           b)

                           sotilastoimintaan liittyvän rahoituksen tai rahoitustuen, myös erityisesti avustusten, lainojen ja vientiluottovakuutusten, myöntäminen aseiden ja niihin liittyvien tarvikkeiden sekä sellaisten tarvikkeiden, joita voitaisiin käyttää kansallisiin tukahduttamistoimiin, myyntiin, toimitukseen, siirtoon tai vientiin, tai niihin liittyvän teknisen avun, välityspalvelujen ja muiden palvelujen tarjoamiseen suoraan tai epäsuorasti Myanmarissa/Burmassa oleville henkilöille, yhteisöille tai elimille tai käytettäväksi Myanmarissa/Burmassa;

                           c)

                           tietoinen ja tarkoituksellinen osallistuminen sellaisiin toimiin, joiden tavoitteena tai seurauksena on a tai b alakohdassa tarkoitettujen kieltojen kiertäminen.

            2 artikla

               1.   Mitä 1 artiklassa säädetään, ei sovelleta:

                           a)

                           pelkästään humanitaariseen tai suojaavaan käyttöön tai yhteiskunnan rakenteiden kehittämistä koskeviin Yhdistyneiden Kansakuntien ja Euroopan unionin ohjelmiin ei-tappavien puolustustarvikkeiden sekä sellaisten tarvikkeiden, joita voidaan käyttää kansallisiin tukahduttamistoimiin, taikka Euroopan unionin ja Yhdistyneiden Kansakuntien kriisinhallintaoperaatioihin tarkoitettujen tarvikkeiden myyntiin, toimitukseen, siirtoon tai vientiin,

                           b)

                           miinanraivauskaluston ja miinanraivaustoimissa käytettävien tarvikkeiden myyntiin, toimitukseen, siirtoon tai vientiin,

                           c)

                           näihin tarvikkeisiin tai ohjelmiin ja operaatioihin liittyvän rahoituksen tai rahoitustuen myöntämiseen,

                           d)

                           näihin tarvikkeisiin tai ohjelmiin ja operaatioihin liittyvän teknisen avun antamiseen,

                     edellyttäen, että asianomainen toimivaltainen viranomainen on ennalta hyväksynyt kyseisen viennin.

               2.   Mitä 1 artiklassa säädetään, ei sovelleta suoja-asuihin, luodinkestävät liivit ja sotilaskypärät mukaan luettuina, joita Yhdistyneiden Kansakuntien henkilöstö, Euroopan unionin tai sen jäsenvaltioiden henkilöstö, tiedotusvälineiden edustajat sekä humanitaarisessa työssä ja kehitysyhteistyössä toimivat työntekijät ja avustava henkilökunta vievät tilapäisesti Myanmariin/Burmaan yksinomaan henkilökohtaiseen käyttöönsä.

            3 artikla
            Tätä päätöstä sovelletaan 30 päivään huhtikuuta 2014. Sitä tarkastellaan jatkuvasti uudelleen. Se uusitaan tai sitä muutetaan tarvittaessa, jos neuvosto katsoo, että sen tavoitteita ei ole saavutettu.

            4 artikla
            Kumotaan päätös 2010/232/YUTP.

            5 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.

            Tehty Luxemburgissa 22 päivänä huhtikuuta 2013.

                  Neuvoston puolesta

                  Puheenjohtaja

               C. ASHTON

            (1)  EUVL L 105, 27.4.2010, s. 22.


title: Neuvoston päätös (YUTP) 2017/1338, annettu 17 päivänä heinäkuuta 2017, Libyan tilanteen johdosta määrättävistä rajoittavista toimenpiteistä annetun päätöksen (YUTP) 2015/1333 muuttamisesta

text:
               18.7.2017

               FI

               Euroopan unionin virallinen lehti

               L 185/49

         NEUVOSTON PÄÄTÖS (YUTP) 2017/1338,
   annettu 17 päivänä heinäkuuta 2017,
   Libyan tilanteen johdosta määrättävistä rajoittavista toimenpiteistä annetun päätöksen (YUTP) 2015/1333 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 31 päivänä heinäkuuta 2015 päätöksen (YUTP) 2015/1333 (1).

               (2)

               Neuvosto on aiemmin todennut, että Libyan vakaus on tärkeää, ja tarjoutunut tukemaan Libyan poliittisessa sopimuksessa tunnustettujen Libyan viranomaisten toimia maahantulijoiden salakuljetusta ja ihmiskauppaa vastaan.

               (3)

               Maahantulijoiden salakuljetus ja ihmiskauppa myötävaikuttavat poliittisen ja turvallisuustilanteen heikkenemiseen Libyassa.

               (4)

               Olisi rajoitettava tiettyjen sellaisten tuotteiden vientiä Libyaan, joita voidaan käyttää helpottamaan maahantulijoiden salakuljetusta ja ihmiskauppaa.

               (5)

               Päätös (YUTP) 2015/1333 olisi näin ollen muutettava vastaavasti,

         ON HYVÄKSYNYT TÄMÄN PÄÄTÖKSEN:
   1 artikla
   Korvataan asetuksen (YUTP) 2015/1333 10 artikla seuraavasti:

      ”10 artikla
      1.   Jäsenvaltioiden on vaadittava kansalaisiaan, lainkäyttövaltaansa kuuluvia henkilöitä ja alueelleen sijoittautuneita tai lainkäyttövaltaansa kuuluvia yrityksiä noudattamaan tarkkaavaisuutta niiden harjoittaessa liiketoimintaa Libyaan sijoittautuneiden tai Libyan lainkäyttövaltaan kuuluvien yhteisöjen kanssa sekä niiden puolesta tai johdolla toimivien henkilöiden ja yhteisöjen ja niiden omistuksessa tai määräysvallassa olevien yhteisöjen kanssa, jotta voidaan estää liiketoimet, jotka voisivat edistää väkivaltaa ja siviileihin kohdistuvaa voimankäyttöä.
      2.   Tiettyjen alusten ja moottorien, joita voitaisiin käyttää maahantulijoiden salakuljetuksessa ja ihmiskaupassa, myynti, toimitus, siirto ja vienti Libyaan jäsenvaltioiden kansalaisten toimesta tai jäsenvaltioiden alueiden kautta taikka jäsenvaltioiden lippua käyttävillä aluksilla tai ilma-aluksilla edellyttää jäsenvaltion toimivaltaisen viranomaisen lupaa siitä riippumatta, ovatko ne peräisin jäsenvaltion alueelta.
      3.   Jäsenvaltioiden toimivaltaiset viranomaiset eivät saa antaa lupaa 2 kohdassa tarkoitettujen tuotteiden myyntiä, toimitusta, siirtoa tai vientiä varten, jos niillä on perusteltu syy olettaa, että tuotetta käytetään maahantulijoiden salakuljetuksessa ja ihmiskaupassa.
      4.   Edellä olevaa 2 kohtaa ei sovelleta jäsenvaltioiden viranomaisten Libyan hallitukselle myymiin, toimittamiin, siirtämiin tai viemiin tuotteisiin.
      Unioni toteuttaa tarvittavat toimenpiteet määritelläkseen tämän artiklan soveltamisalaan kuuluvat tuotteet.”

   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 17 päivänä heinäkuuta 2017.

            Neuvoston puolesta

            Puheenjohtaja

         F. MOGHERINI

      (1)  Neuvoston päätös (YUTP) 2015/1333, annettu 31 päivänä heinäkuuta 2015, Libyan tilanteen johdosta määrättävistä rajoittavista toimenpiteistä, ja päätöksen 2011/137/YUTP kumoamisesta (EUVL L 206, 1.8.2015, s. 34).


title: 2005/133/EY: Komission päätös, annettu 16 päivänä helmikuuta 2005, tiettyjen Kroatiasta ja Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnissa asetuksella (EY) N:o 258/2005 käyttöön otettujen lopullisten polkumyyntitullien osittaisesta suspendoimisesta

text:
               17.2.2005

               FI

               Euroopan unionin virallinen lehti

               L 46/46

      KOMISSION PÄÄTÖS,
   annettu 16 päivänä helmikuuta 2005,
   tiettyjen Kroatiasta ja Ukrainasta peräisin olevien raudasta tai seostamattomasta teräksestä valmistettujen saumattomien putkien tuonnissa asetuksella (EY) N:o 258/2005 käyttöön otettujen lopullisten polkumyyntitullien osittaisesta suspendoimisesta
   (2005/133/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 14 artiklan 4 kohdan,
   on kuullut neuvoa-antavaa komiteaa,
   sekä katsoo seuraavaa:
   A.   VOIMASSA OLEVAT TOIMENPITEET

               (1)

               Perusasetuksen 11 artiklan 3 kohdan mukaisesti toteutetun tarkastelua koskevan tutkimuksen jälkeen neuvosto otti asetuksella (EY) N:o 258/2005 (2), jäljempänä ’lopullista tullia koskeva asetus’, käyttöön 38,8 prosentin suuruisen polkumyyntitullin tiettyjen Kroatiasta peräisin olevien raudasta tai seostamattomasta teräksestä valmistettujen saumattomien putkien tuonnille ja 64,1 prosentin suuruisen polkumyyntitullin samojen tuotteiden tuonnille Ukrainasta, lukuun ottamatta Dnipropetrovsk Tube Works yrityksen, jäljempänä ’DTW’, tuontia, johon sovelletaan 51,9 prosentin suuruista polkumyyntitullia, jäljempänä ’voimassa olevat toimenpiteet’. Lopullista tullia koskevalla asetuksella muutettiin asetuksella (EY) N:o 348/2000 (3), sellaisena kuin se on viimeksi muutettuna asetuksella (EY) N:o 1515/2002 (4), käyttöön otettuja lopullisia tulleja ja kumottiin asetuksen (EY) N:o 348/2000, jäljempänä ’alkuperäiset toimenpiteet’, 2 artiklassa säädetty mahdollisuus saada vapautus tullista.

         B.   ROMANIASTA JA VENÄJÄLTÄ TUOTAVIEN RAUDASTA TAI SEOSTAMATTOMASTA TERÄKSESTÄ VALMISTETTUJEN SAUMATTOMIEN PUTKIEN TUONNISSA VOIMASSA OLEVAT TOIMENPITEET

               (2)

               Asetuksella (EY) N:o 2320/97 otettiin käyttöön polkumyyntitullit muun muassa Romaniasta ja Venäjältä peräisin olevien raudasta tai seostamattomasta teräksestä valmistettujen saumattomien putkien tuonnissa (5). Päätöksillä 97/790/EY (6) ja 2000/70/EY (7) hyväksyttiin muun muassa Romanian ja Venäjän viejien sitoumukset. Asetuksella (EY) N:o 1322/2004 (8) päätettiin, ettei voimassa olevia toimenpiteitä enää sovelleta Romaniasta ja Venäjältä peräisin olevien raudasta tai seostamattomasta teräksestä valmistettujen saumattomien putkien tuontiin, jäljempänä ’ei-sovellettavat toimenpiteet’, joidenkin yhteisön tuottajien kilpailua rajoittavan toiminnan (9) aiheuttaman varovaisuuden noudattamiseksi.

         C.   VOIMASSA OLEVIEN TOIMENPITEIDEN SUSPENDOIMISPERUSTEIDEN TARKASTELU

               (3)

               Perusasetuksen 14 artiklan 4 kohdassa säädetään mahdollisuudesta suspendoida polkumyynnin vastaiset toimenpiteet yhteisön edun mukaisesti, jos markkinaolosuhteet ovat väliaikaisesti muuttuneet siten, ettei vahinko todennäköisesti toistuisi suspension johdosta. Lisäksi 14 artiklan 4 kohdassa säädetään, että asianomaisia polkumyynnin vastaisia toimenpiteitä voidaan milloin tahansa alkaa soveltaa uudelleen, jos niiden suspendoiminen ei enää ole perusteltua.

               (4)

               Lopullista tullia koskevassa asetuksessa otetaan pääasiassa huomioon lokakuun 2001 ja syyskuun 2002 välinen aika eli kyseistä tarkastelua koskeva tutkimusajanjakso. Tarkastelua koskeva tutkimus, joka johti lopullista tullia koskevaan asetukseen, osoitti, että Ukrainasta ja Kroatiasta tuotavilla tuotteilla oli tarkastelua koskevana tutkimusajanjaksona merkittävä markkina-asema. Niitä tuotiin edelleen polkumyynnillä ja vahinkomarginaali oli noussut verrattuna alkuperäiseen tutkimukseen. Sen takia tarkastuksessa tultiin siihen tulokseen, että alkuperäisiä toimenpiteitä, joiden taso oli Kroatian osalta 23 prosenttia ja Ukrainan osalta 38,5 prosenttia, olisi korotettava, jotta saavutettaisiin niiden nykyinen taso eli 38,8 prosenttia Kroatian ja 51,9 ja 64,1 prosenttia vientiä harjoittavasta tuottajasta riippuen Ukrainan tuonnille.

               (5)

               Viimeaikaisten tuontivirtojen tarkastelu osoittaa, että erityisesti siitä lähtien, kun toimenpiteiden soveltaminen Romaniasta ja Venäjältä tuotavien raudasta tai seostamattomasta teräksestä valmistettujen saumattomien putkien tuonnissa lopetettiin, tilanne yhteisön markkinoilla on tuonnin osalta muuttunut, erityisesti siten, että kumulatiivinen tuonti edellä mainituista maista on lisääntynyt, kun taas samanaikainen kumulatiivinen tuonti Kroatiasta ja Ukrainasta on merkittävästi vähentynyt ja päätynyt hyvin alhaiselle tasolle.

               (6)

               Nykyisten markkinaolosuhteiden vallitessa Venäjän ja Romanian tuonti todennäköisesti säilyttää vahvan asemansa, ja on epätodennäköistä, että Ukrainan ja/tai Kroatian tuonti lisääntyisi merkittävästi. Niinpä katsotaankin, että tässä tilanteessa on epätodennäköistä, että yhteisön tuotannonalalle aiheutuisi lisää vahinkoa, jos lopullista tullia koskevassa asetuksessa määrätyt tullit suspendoitaisiin. Tämän seurauksena ja muun muassa toimenpiteiden soveltamattomuuteen Venäjän ja Romanian tuontiin liittyvien erityisolosuhteiden vuoksi katsotaan, että alkuperäisessä tutkimuksessa Kroatialle määrätty 23 prosentin ja Ukrainalle määrätty 38,5 prosentin tulli on riittävä vahingollisen polkumyynnin lopettamiseen.

               (7)

               Lisäksi komissio muistuttaa, että tämänhetkinen väliaikainen muutos markkinaolosuhteissa ei anna aihetta Kroatiaan ja Ukrainaan sovellettavien toimenpiteiden täydelliseen poistamiseen. Lopullista tullia koskevalla asetuksella päätökseen saatetussa tutkimusta koskevassa tarkastelussa kerätyt tiedot osoittivat, että Ukrainan ja Kroatian tuottajilla on edelleen huomattavat vientimahdollisuudet, joten ne voisivat helposti lisätä yhteisön markkinoille kohdistuvan tuontinsa vahingolliselle tasolle. Siten Kroatian ja Ukrainan tuontiin kohdistuvien toimenpiteiden täydellinen suspendoiminen voisi myös johtaa näiden maiden kohdalla samanlaisiin tuonnin suuntauksiin kuin Venäjällä ja Romanialla on tällä hetkellä ja johtaisi siten erittäin todennäköisesti yhteisön tuotannonalan vahingoittumiseen.

               (8)

               Edellä mainituista syistä katsotaan, että perusasetuksen 14 artiklan 4 kohdassa säädetyt edellytykset lopullista tullia koskevan asetuksen osittaiseksi suspendoimiseksi täyttyvät. Yhteisön edun mukaista ei nimittäin ole soveltaa lopullista tullia koskevassa asetuksessa määrättyjä korotettuja tulleja niin kauan kuin asetuksessa (EY) N:o 348/2000, sellaisena kuin se on viimeksi muutettuna asetuksella (EY) N:o 1515/2002, määrätyt tullit ovat riittäviä. Näin ollen lopullista tullia koskevassa asetuksessa määrättyjen tullien soveltaminen olisi osittain suspendoitava vastaamaan lopullista tullia koskevan asetuksen 1 artiklassa ja asetuksen (EY) N:o 348/2000 1 artiklan 2 kohdassa määrättyjen tullien erotusta.

               (9)

               Jos tullin suspendoimiseen johtaneet olosuhteet muuttuvat, komissio voi ottaa polkumyynnin vastaiset toimenpiteet uudelleen käyttöön kumoamalla välittömästi polkumyyntitullin osittaisen suspension.

         D.   YHTEISÖN TUOTANNONALAN KUULEMINEN

               (10)

               Komissio ilmoitti perusasetuksen 14 artiklan 4 kohdan mukaisesti yhteisön tuotannonalalle aikomuksestaan suspendoida osittain asianomaiset polkumyynnin vastaiset toimenpiteet ja antoi sille tilaisuuden esittää huomautuksia. Yhteisön tuotannonala ei vastustanut aikomusta,

         ON PÄÄTTÄNYT SEURAAVAA
   1 artikla
   Asetuksella (EY) N:o 258/2005 käyttöön otettu polkumyyntitulli, jota sovelletaan seuraavaan tuontiin

               —

               raudasta tai seostamattomasta teräksestä valmistetut saumattomat putket, jollaisia käytetään öljy- tai kaasuputkijohdoissa, ulkoläpimitta enintään 406,4 mm (jotka kuuluvat CN-koodeihin 7304 10 10 ja 7304 10 30),

               —

               saumattomat poikkileikkaukseltaan ympyränmuotoiset putket, rautaa tai seostamatonta terästä, kylmävedetyt tai kylmävalssatut, (jotka kuuluvat CN-koodiin 7304 31 99),

               —

               muut poikkileikkaukseltaan ympyränmuotoiset putket, rautaa tai seostamatonta terästä, joiden ulkoläpimitta on enintään 406,4 mm,(jotka kuuluvat CN-koodeihin 7304 39 91 ja 7304 39 93)

         suspendoidaan osittain yhdeksän kuukauden ajaksi seuraavasti:

               Maa

               Yritys

               Asetuksella (EY) N:o 258/2005 säädetty tulli
               %

               Suspendoitu tulli
               %

               Suspendoimaton tulli
               %

               Taric-lisäkoodi

               Kroatia

               Kaikki yritykset

               38,8

               15,8

               23

               —

               Ukraina

               Dnipropetrovsk Tube Works (DTW), Dnipropetrovsk

               51,9

               13,4

               38,5

               A614

               OJSC Nizhnedneprovsky Tube Rolling Plant (NTRP), Dnipropretovsk, ja CJSC Nikopolsky seamless tubes plant ’Nikotube’, Nikopol

               64,1

               25,6

               38,5

               A615

               Kaikki muut yritykset

               64,1

               25,6

               38,5

               A999

         2 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 16 päivänä helmikuuta 2005.

            Komission puolesta

         Peter MANDELSON

            Komission jäsen

      (1)  EYVL L 56, 6.3.1996, s. 1. Asetus sellaisena kuin se on viimeksi muutettuna asetuksella (EY) N:o 461/2004 (EUVL L 77, 13.3.2004, s. 12).

      (2)  Ks. tämän virallisen lehden sivu 7.

      (3)  EYVL L 45, 17.2.2000, s. 1.

      (4)  EYVL L 228, 24.8.2002, s. 8.

      (5)  EYVL L 322, 25.11.1997, s. 1. Asetus sellaisena kuin se on viimeksi muutettuna asetuksella (EY) N:o 235/2004 (EUVL L 40, 12.2.2004, s. 11).

      (6)  EYVL L 322, 25.11.1997, s. 63.

      (7)  EYVL L 23, 28.1.2000, s. 78.

      (8)  EUVL L 246, 20.7.2004, s. 10.

      (9)  Ks. asetuksen (EY) N:o 1322/2004 johdanto-osan 9 kappale.


Avis juridique important

|

31999D0876

1999/876/EY: Neuvoston päätös, tehty 21 päivänä joulukuuta 1999, Euroopan yhteisön ja Kiinan kansantasavallan tekstiilituotteiden kauppaa koskevien sopimusten muuttamisesta kirjeenvaihtona tehdyn sopimuksen väliaikaisesta soveltamisesta

Virallinen lehti nro L 345 , 31/12/1999 s. 0001 - 0001

NEUVOSTON PÄÄTÖS,tehty 21 päivänä joulukuuta 1999,Euroopan yhteisön ja Kiinan kansantasavallan tekstiilituotteiden kauppaa koskevien sopimusten muuttamisesta kirjeenvaihtona tehdyn sopimuksen väliaikaisesta soveltamisesta(1999/876/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen virkkeen kanssa,ottaa huomioon komission ehdotuksen,sekä katsoo seuraavaa:1) Komissio on neuvotellut yhteisön puolesta Euroopan yhteisön ja Kiinan kansantasavallan kirjeenvaihtona tehdyn sopimuksen Euroopan talousyhteisön ja Kiinan kansantasavallan tekstiilituotteiden kauppaa koskevan sopimuksen, sellaisena kuin se on viimeksi muutettuna 20 päivänä marraskuuta 1998 parafoidulla kirjeenvaihtona tehdyllä sopimuksella, ja 19 päivänä tammikuuta 1995 parafoidun Euroopan yhteisön ja Kiinan kansantasavallan MFA-sopimuksen soveltamisalaan kuulumattomien tekstiilituotteiden kauppaa koskevan kahdenvälisen sopimuksen muuttamisesta.2) Kyseistä kirjeenvaihtona tehtyä sopimusta olisi sovellettava väliaikaisesti 1 päivästä tammikuuta 2000 odotettaessa sen tekemiseksi tarvittavien menettelyjen päätökseen saattamista, jollei Kiinan kansantasavallan sopimuksen vastavuoroisesta väliaikaisesta soveltamisesta muuta johdu,ON PÄÄTTÄNYT SEURAAVAA:1 artiklaSovelletaan väliaikaisesti Euroopan yhteisön ja Kiinan kansantasavallan Pekingissä 6 päivänä joulukuuta 1999 parafoitua kirjeenvaihtona tehtyä sopimusta Euroopan talousyhteisön ja Kiinan kansantasavallan tekstiilituotteiden kauppaa koskevan sopimuksen, sellaisena kuin se on viimeksi muutettuna 20 päivänä marraskuuta 1999 parafoidulla sopimuksella, ja 19 päivänä tammikuuta 1995 parafoidun Euroopan yhteisön ja Kiinan kansantasavallan MFA-sopimuksen soveltamisalaan kuulumattomien tekstiilituotteiden kauppaa koskevan kahdenvälisen sopimuksen muuttamisesta 1 päivästä tammikuuta 2000 odotettaessa sen virallista tekemistä, jollei Kiinan kansantasavallan kirjeenvaihtona tehdyn sopimuksen vastavuoroisesta väliaikaisesta soveltamisesta muuta johdu.Kirjeenvaihtona tehdyn sopimuksen teksti on tämän päätöksen liitteenä.2 artiklaTämä päätös julkaistan Euroopan yhteisöjen virallisessa lehdessä.Tehty Brysselissä 21 päivänä joulukuuta 1999.Neuvoston puolestaPuheenjohtajaT. HALONEN


title: 2005/520/EY: Neuvoston päätös, tehty 22 päivänä marraskuuta 2004, Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen liitettävän Euroopan yhteisön ja entisen Jugoslavian tasavallan Makedonian välisen entisen Jugoslavian tasavallan Makedonian yhteisön ohjelmiin osallistumista koskevista yleisperiaatteista tehtyä puitesopimusta koskevan pöytäkirjan allekirjoittamisesta

text:
               22.7.2005

               FI

               Euroopan unionin virallinen lehti

               L 192/22

         NEUVOSTON PÄÄTÖS,
   tehty 22 päivänä marraskuuta 2004,
   Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen liitettävän Euroopan yhteisön ja entisen Jugoslavian tasavallan Makedonian välisen entisen Jugoslavian tasavallan Makedonian yhteisön ohjelmiin osallistumista koskevista yleisperiaatteista tehtyä puitesopimusta koskevan pöytäkirjan allekirjoittamisesta
   (2005/520/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 13, 71, 80, 95, 127, 137, 149, 150, 151, 152, 153, 157, 166, 175, 280 ja 308 artiklan yhdessä 300 artiklan 2 kohdan ensimmäisen alakohdan toisen virkkeen kanssa,
   ottaa huomioon komission ehdotuksen,
   sekä katsoo seuraavaa:

               (1)(2)

               Komissio on neuvotellut yhteisön puolesta Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen liitettävän Euroopan yhteisön ja entisen Jugoslavian tasavallan Makedonian välisen entisen Jugoslavian tasavallan Makedonian yhteisön ohjelmiin osallistumista koskevista yleisperiaatteista tehtyä puitesopimusta koskevan pöytäkirjan entisen Jugoslavian tasavallan Makedonian kanssa.Olisi allekirjoitettava kyseinen 25 päivänä lokakuuta 2004 parafoitu sopimus sillä edellytyksellä, että sopimus tehdään myöhemmin,

         ON PÄÄTTÄNYT SEURAAVAA:
   Ainoa artikla
   Neuvoston puheenjohtaja oikeutetaan nimeämään henkilö, jolla on valtuudet allekirjoittaa Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen liitettävä Euroopan yhteisön ja entisen Jugoslavian tasavallan Makedonian välisen entisen Jugoslavian tasavallan Makedonian yhteisön ohjelmiin osallistumista koskevista yleisperiaatteista tehtyä puitesopimusta koskeva pöytäkirja Euroopan yhteisön puolesta, sillä edellytyksellä, että sopimus tehdään myöhemmin.

      Tehty Brysselissä 22 päivänä marraskuuta 2004.

            Neuvoston puolesta

            Puheenjohtaja

         B. R. BOT

   Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen liitettävä
   PÖYTÄKIRJA
   Euroopan yhteisön ja entisen Jugoslavian tasavallan Makedonian välisestä entisen Jugoslavian tasavallan Makedonian yhteisön ohjelmiin osallistumista koskevista yleisperiaatteista tehdystä puitesopimuksesta
   EUROOPAN YHTEISÖ, jäljempänä ”yhteisö”,
   ja
   ENTINEN JUGOSLAVIAN TASAVALTA MAKEDONIA,
   yhdessä jäljempänä ”sopimuspuolet”, jotka
   KATSOVAT SEURAAVAA:

               (1)

               Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian välinen vakautus- ja assosiaatiosopimus allekirjoitettiin kirjeenvaihtona Luxemburgissa 9 päivänä huhtikuuta 2001, ja se tuli voimaan 1 päivänä huhtikuuta 2004.

               (2)

               Kööpenhaminassa joulukuussa 2002 kokoontunut Eurooppa-neuvosto vahvisti Länsi-Balkanin maiden tavoitteen lähentyä Eurooppaa mahdollisina hakijamaina ja korosti haluavansa päättäväisesti tukea niiden pyrkimyksiä lähentyä Euroopan unionia.

               (3)

               Thessalonikissa kesäkuussa 2003 kokoontunut Eurooppa-neuvosto ilmoitti, että vakautus- ja assosiaatioprosessi toimii jatkossakin Euroopan unioniin yhdentymisen kehyksenä Länsi-Balkanin maille niiden koko liittymisprosessin ajan, ja vahvisti asiaa koskevan toimintasuunnitelman (Länsi-Balkania koskeva Thessalonikin toimintasuunnitelma: kohti yhdentyvää Eurooppaa), jonka tarkoituksena on edelleen vahvistaa EU:n ja Länsi-Balkanin maiden erityissuhteita hyödyntäen laajentumisesta saatuja kokemuksia.

               (4)

               Thessalonikin toimintasuunnitelmassa kehotettiin Länsi-Balkanin maita osallistumaan yhteisön ohjelmiin ja sen erillisvirastojen toimintaan ehdokasmaiden osallistumista koskevien periaatteiden mukaisesti pyrkimyksenä tehdä EU:n politiikat ja toimintatavat tutuiksi näille maille ja niiden kansalaisille ja kiinnittää ne siten entistä tiiviimmin EU:hun sekä rohkaista niitä niiden valmistautuessa yhdentymään EU:hun.

               (5)

               Entinen Jugoslavian tasavalta Makedonia on ilmaissut halunsa osallistua moniin yhteisön ohjelmiin.

               (6)

               Erityisehdot, jotka koskevat entisen Jugoslavian tasavallan Makedonian osallistumista kuhunkin ohjelmaan, sekä sen rahoitusosuus olisi määritettävä yhteisön puolesta toimivan Euroopan yhteisöjen komission ja entisen Jugoslavian tasavallan Makedonian välisellä sopimuksella,

         OVAT SOPINEET SEURAAVAA:
   1 artikla
   Entinen Jugoslavian tasavalta Makedonia voi osallistua seuraaviin yhteisön ohjelmiin:

               1.

               Liitteessä mainitut meneillään olevat yhteisön ohjelmat, joihin entisen Jugoslavian tasavallan Makedonian on mahdollista osallistua heti, kun tämä sopimus, jäljempänä ”sopimus”, tulee voimaan.

               2.

               Sopimuksen voimaantulon jälkeen perustetut tai uusitut yhteisön ohjelmat, joihin sisältyy entisen Jugoslavian tasavallan Makedonian osallistumista ennakoiva lauseke.

         2 artikla
   Entisen Jugoslavian tasavallan Makedonian on maksettava Euroopan unionin yleiseen talousarvioon rahoitusosuus, joka perustuu sen osallistumiseen kuhunkin ohjelmaan.
   3 artikla
   Entisen Jugoslavian tasavallan Makedonian edustajat voivat osallistua tarkkailijoina entistä Jugoslavian tasavaltaa Makedoniaa koskevien asioiden käsittelyyn hallintokomiteoissa, jotka vastaavat sellaisten ohjelmien seurannasta, joiden rahoitukseen entinen Jugoslavian tasavalta Makedonia osallistuu.
   4 artikla
   Entisen Jugoslavian tasavallan Makedonian osallistujien esittämiin hankkeisiin ja aloitteisiin sovelletaan mahdollisimman laajasti asianomaisia ohjelmia koskevia samoja edellytyksiä, sääntöjä ja menettelyjä kuin jäsenvaltioihin.
   5 artikla
   Entisen Jugoslavian tasavallan Makedonian kuhunkin ohjelmaan osallistumista koskevat erityisehdot ja etenkin sen maksettavaksi tuleva rahoitusosuus määritetään yhteisön puolesta toimivan Euroopan yhteisöjen komission ja entisen Jugoslavian tasavallan Makedonian välisellä, yhteisymmärryspöytäkirjan muodossa olevalla sopimuksella.
   Jos entinen Jugoslavian tasavalta Makedonia hakee yhteisön ulkoista apua Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 5 päivänä joulukuuta 2000 annetun neuvoston asetuksen (EY) N:o 2666/2000, sellaisena kuin se on muutettuna 10 päivänä joulukuuta 2001 annetulla asetuksella (EY) N:o 2415/2001, mukaisesti tai samanlaisten myöhemmin mahdollisesti annettavien asetusten mukaisesti, jotka koskevat entiselle Jugoslavian tasavallalle Makedonialle annettavaa yhteisön ulkoista apua, entisen Jugoslavian tasavallan Makedonian yhteisön avun käyttöä koskevat ehdot määritellään rahoitussopimuksessa.
   6 artikla
   Yhteisymmärryspöytäkirjassa määrätään yhteisön varainhoitoasetuksen mukaisesti, että varainhoidon valvonnan ja tilintarkastuksen suorittavat tai niitä valvovat Euroopan komissio, OLAF (Euroopan petostentorjuntavirasto) ja Euroopan yhteisöjen tilintarkastustuomioistuin.
   Varainhoidon valvonnasta ja tilintarkastuksesta, hallinnollisista toimenpiteistä ja seuraamuksista sekä perinnästä annetaan yksityiskohtaiset määräykset, joiden nojalla Euroopan komissiolle, Euroopan petostentorjuntavirastolle ja tilintarkastustuomioistuimelle myönnetään oikeudet, jotka vastaavat näillä toimielimillä yhteisöön sijoittautuneiden edunsaajien tai toimeksisaajien osalta olevia oikeuksia.
   7 artikla
   Sopimus on voimassa määräämättömän ajan.
   Kumpikin sopimuspuoli voi irtisanoa sopimuksen ilmoittamalla siitä kirjallisesti toiselle sopimuspuolelle. Sopimuksen soveltaminen päättyy kuuden kuukauden kuluttua tällaisen ilmoituksen tekemisestä.
   8 artikla
   Viimeistään kolmen vuoden kuluttua sopimuksen voimaantulopäivästä ja sen jälkeen joka kolmas vuosi sopimuspuolet voivat tarkastella sopimuksen soveltamista entisen Jugoslavian tasavallan Makedonian tosiasiallisen yhteen tai useampaan yhteisön ohjelmaan osallistumisen perusteella.
   9 artikla
   Sopimusta sovelletaan alueisiin, joihin sovelletaan Euroopan yhteisön perustamissopimusta siinä määrättyjen edellytysten mukaisesti, ja entisen Jugoslavian tasavallan Makedonian alueeseen.
   10 artikla
   Sopimus tulee voimaan päivänä, jona vastaanotetaan diplomaattiteitse toimitettu viimeinen kirjallinen ilmoitus, jollaisilla sopimuspuolet ilmoittavat toisilleen sopimuksen voimaantulomenettelyn loppuunsaattamisesta.
   11 artikla
   1.   Sopimus laaditaan kahtena kappaleena sopimuspuolten virallisilla kielillä maltaa lukuun ottamatta.
   2.   Heti kun Euroopan unionin toimielimet ovat velvollisia julkaisemaan Euroopan unionin virallisessa lehdessä kaikki viralliset asiakirjat maltan kielellä, sopimus laaditaan kahtena kappaleena myös maltan kielellä.
   3.   Tekstin jokainen kielitoisinto on yhtä todistusvoimainen.
   12 artikla
   Puitesopimus liitteineen lisätään vakautus- ja assosiaatiosopimukseen pöytäkirjana, ja se on erottamaton osa kyseistä sopimusta.

      Tehty Brysselissä 22 päivänä marraskuuta 2004.

            Entisen Jugoslavian tasavallan Makedonian hallituksen puolesta

            Euroopan yhteisön puolesta

   LIITE
   LUETTELO 1 ARTIKLASSA TARKOITETUISTA YHTEISÖN MENEILLÄÄN OLEVISTA OHJELMISTA

               —

               Syrjinnän torjuminen (2001–2006) (1)

               —

               Sosiaalisen syrjäytymisen torjunta (2002–2006) (2)

               —

               Yhteisön toiminta kuluttajapolitiikan tukemiseksi (2004–2007) (3)

               —

               Yhteisön toimintaohjelma Euroopan laajuisesti toimivien koulutusalan organisaatioiden sekä alan yksittäistoimien tukemiseksi (2004–2006) (4)

               —

               Yhteisön toimintaohjelma unionin aktiivisen kansalaisuuden edistämiseksi (2004–2006) (5)

               —

               Yhteisön kansanterveysalan toimintaohjelma (2003–2008) (6)

               —

               Kulttuuri 2000 (2000–2006) (7)

               —

               Tulli (2003–2007) (8)

               —

               Daphne II (2004–2008) (9)

               —

               eContent Plus (2004–2008) (10)

               —

               eLearning (2004–2006) (11)

               —

               Erasmus Mundus (2004–2008) (12)

               —

               Fiscalis (2003–2007) (13)

               —

               Naisten ja miesten tasa-arvo (2001–2006) (14)

               —

               Herkules (2004–2006) (15)

               —

               Älykäs energiahuolto Euroopassa (2003–2006) (16)

               —

               Life (2000–2006) (17)

               —

               Leonardo da Vinci II (2000–2006) (18)

               —

               Marco Polo (2003–2010) (19)

               —

               Media Plus (20)/Media-koulutus (2001–2006) (21)

               —

               Safer Internet plus (2005–2008) (22)

               —

               Kuudes tutkimuksen, teknologian kehittämisen ja esittelyn puiteohjelma (2002–2006) (23)

               —

               Sokrates II (2000–2006) (24)

               —

               Nuoriso (2000–2006) (25)

      (1)  Vrt. neuvoston päätös 2000/750/EY, tehty 27 päivänä marraskuuta 2000, syrjinnän torjumista koskevan toimintasuunnitelman perustamisesta (vuosiksi 2001–2006) (EYVL L 303, 2.12.2000, s. 23).

      (2)  Vrt. Euroopan parlamentin ja neuvoston päätös N:o 50/2002/EY, tehty 7 päivänä joulukuuta 2001, yhteisön toimintaohjelman perustamisesta sosiaalisen syrjäytymisen torjuntaa koskevan jäsenvaltioiden yhteistyön edistämiseksi (EYVL L 10, 12.1.2002, s. 1).

      (3)  Vrt. Euroopan parlamentin ja neuvoston päätös N:o 20/2004/EY, tehty 8 päivänä joulukuuta 2003, kuluttajapolitiikkaa tukevien yhteisön toimien rahoitusta koskevista yleisistä puitteista vuosille 2004–2007 (EUVL L 5, 9.1.2004, s. 1).

      (4)  Vrt. Euroopan parlamentin ja neuvoston päätös N:o 791/2004/EY, tehty 21 päivänä huhtikuuta 2004, yhteisön toimintaohjelman perustamisesta Euroopan laajuisesti toimivien koulutusalan yksiköiden sekä alan yksittäistoimien tukemiseksi (EUVL L 138, 30.4.2004, s. 31).

      (5)  Vrt. neuvoston päätös 2004/100/EY, tehty 26 päivänä tammikuuta 2004, yhteisön toimintaohjelmasta unionin aktiivisen kansalaisuuden edistämiseksi (kansalaisosallistuminen) (EUVL L 30, 4.2.2004, s. 6).

      (6)  Vrt. Euroopan parlamentin ja neuvoston päätös N:o 1786/2002/EY, tehty 23 päivänä syyskuuta 2002, yhteisön kansanterveysalan toimintaohjelman (2003–2008) hyväksymisestä (EYVL L 271, 9.10.2002, s. 1).

      (7)  Vrt. Euroopan parlamentin ja neuvoston päätös N:o 508/2000/EY, tehty 14 päivänä helmikuuta 2000, Kulttuuri 2000 -ohjelman perustamisesta (EYVL L 63, 10.3.2000, s. 1) ja Euroopan parlamentin ja neuvoston päätös N:o 626/2004/EY, tehty 31 päivänä maaliskuuta 2004, Kulttuuri 2000 -ohjelman perustamisesta tehdyn päätöksen N:o 508/2000/EY muuttamisesta (EUVL L 99, 3.4.2004, s. 3).

      (8)  Vrt. Euroopan parlamentin ja neuvoston päätös N:o 253/2003/EY, tehty 11 päivänä helmikuuta 2003, yhteisön tullitoimintaa koskevan toimintaohjelman (Tulli 2007) hyväksymisestä (EYVL L 36, 12.2.2003, s. 1).

      (9)  Vrt. Euroopan parlamentin ja neuvoston päätös N:o 803/2004/EY, tehty 21 päivänä huhtikuuta 2004, lapsiin, nuoriin ja naisiin kohdistuvan väkivallan ehkäisemistä ja torjuntaa sekä väkivallan uhrien ja riskiryhmien suojelemista koskevan yhteisön toimintaohjelman hyväksymisestä (vuosiksi 2004–2008) (Daphne II -ohjelma) (EUVL L 143, 30.4.2004, s. 1).

      (10)  Vrt. KOM(2004) 96 lopull., 2004/0025 (COD).

      (11)  Vrt. Euroopan parlamentin ja neuvoston päätös N:o 2318/2003/EY, tehty 5 päivänä joulukuuta 2003, monivuotisesta ohjelmasta (2004–2006) tieto- ja viestintätekniikan tehokkaaksi integroimiseksi yleissivistävän ja ammatillisen koulutuksen järjestelmiin Euroopassa (eLearning-ohjelma) (EUVL L 345, 31.12.2003, s. 9).

      (12)  Vrt. Euroopan parlamentin ja neuvoston päätös N:o 2317/2003/EY, tehty 5 päivänä joulukuuta 2003, ohjelman käynnistämisestä korkea-asteen koulutuksen laadun parantamiseksi ja kulttuurien välisen ymmärtämyksen edistämiseksi kolmansien maiden kanssa tehtävän yhteistyön avulla (Erasmus Mundus) (2004–2008) (EUVL L 345, 31.12.2003, s. 1).

      (13)  Vrt. Euroopan parlamentin ja neuvoston päätös N:o 2235/2002/EY, tehty 3 päivänä joulukuuta 2002, sisämarkkinoiden verotuksen järjestelmiä vahvistavasta yhteisön ohjelmasta (Fiscalis 2003–2007 -ohjelma) (EYVL L 341, 17.12.2002, s. 1).

      (14)  Vrt. neuvoston päätös 2001/51/EY, tehty 20 päivänä joulukuuta 2000, naisten ja miesten tasa-arvoon liittyvää yhteisön strategiaa koskevan toimintaohjelman perustamisesta (2001–2005) (EYVL L 17, 19.1.2001, s. 22).

      (15)  Vrt. Euroopan parlamentin ja neuvoston päätös N:o 804/2004/EY, tehty 21 päivänä huhtikuuta 2004, yhteisön tukiohjelman perustamisesta yhteisön taloudellisten etujen suojaamiseksi toteutettavien toimien tukemiseksi (Herkules-ohjelma) (EUVL L 143, 30.4.2004, s. 9).

      (16)  Euroopan parlamentin ja neuvoston päätös N:o 1230/2003/EY, tehty 26 päivänä kesäkuuta 2003, energia-alan toimien monivuotisesta ohjelmasta ”Älykäs energiahuolto Euroopassa” (2003–2006) (EUVL L 176, 15.7.2003, s. 29).

      (17)  Vrt. Euroopan parlamentin ja neuvoston asetus (EY) N:o 1655/2000, annettu 17 päivänä heinäkuuta 2000, ympäristöalan rahoitusvälineestä (LIFE) (EYVL L 192, 28.7.2000, s. 1), sellaisena kuin se on muutettuna asetuksella (EY) N:o 1682/2004, annettu (EUVL L 308, 5.10.2004, s. 1).

      (18)  Vrt. neuvoston päätös 1999/382/EY, tehty 26 päivänä huhtikuuta 1999, yhteisön ammatillista koulutusta koskevasta Leonardo da Vinci -toimintaohjelmasta (EYVL L 146, 11.6.1999, s. 33).

      (19)  Vrt. Euroopan parlamentin ja neuvoston asetus (EY) N:o 1382/2003, annettu 22 päivänä heinäkuuta 2003, yhteisön rahoitustuen myöntämisestä tavarankuljetusjärjestelmän ympäristönsuojelun tason parantamiseksi (Marco Polo -ohjelma) (EUVL L 196, 2.8.2003, s. 1).

      (20)  Vrt. Oikaistaan neuvoston päätös 2000/821/EY, tehty 20 päivänä joulukuuta 2000, eurooppalaisten audiovisuaalisten teosten kehittämisen, levityksen ja myynninedistämisen tukemista koskevan ohjelman täytäntöönpanosta (Media Plus – Kehittäminen, levitys ja myynninedistäminen) (2001–2005) (EYVL L 336, 30.12.2000, s. 82) (EYVL L 13, 17.1.2001, s. 34), sellaisena kuin se on muutettuna Euroopan parlamentin ja neuvoston päätöksellä N:o 846/2004/EY (EUVL L 157, 30.4.2004, s. 4).

      (21)  Vrt. Euroopan parlamentin ja neuvoston päätös N:o 163/2001/EY, tehty 19 päivänä tammikuuta 2001, Euroopan audiovisuaalisessa ohjelmatuotannossa toimivien ammattilaisten koulutusohjelman täytäntöönpanosta (Media-koulutus) (2001–2005) (EYVL L 26, 27.1.2001, s. 1), sellaisena kuin se on muutettuna päätöksellä N:o 845/2004/EY (EUVL L 157, 30.4.2004, s. 1).

      (22)  Vrt. KOM(2004) 91 lopull., 2004/0023 (COD).

      (23)  Vrt. Euroopan parlamentin ja neuvoston päätös N:o 1513/2002/EY, tehty 27 päivänä kesäkuuta 2002, eurooppalaisen tutkimusalueen toteuttamista ja innovointia tukevasta Euroopan yhteisön kuudennesta tutkimuksen, teknologian kehittämisen ja esittelyn puiteohjelmasta (2002–2006) (EYVL L 232, 29.8.2002, s. 1).

      (24)  Vrt. Euroopan parlamentin ja neuvoston päätös N:o 253/2000/EY, tehty 24 päivänä tammikuuta 2000, yhteisön koulutusalan Sokrates-toimintaohjelman toisesta vaiheesta (EYVL L 28, 3.2.2000, s. 1).

      (25)  Vrt. Euroopan parlamentin ja neuvoston päätös N:o 1031/2000/EY, tehty 13 päivänä huhtikuuta 2000, yhteisön Nuoriso-toimintaohjelmasta (EYVL L 117, 18.5.2000, s. 1).


title: Euroopan parlamentin ja neuvoston päätös N:o 938/2010/EU, annettu 20 päivänä lokakuuta 2010 , makrotaloudellisen avun myöntämisestä Moldovan tasavallalle

text:
               21.10.2010

               FI

               Euroopan unionin virallinen lehti

               L 277/1

         EUROOPAN PARLAMENTIN JA NEUVOSTON PÄÄTÖS N:o 938/2010/EU,
   annettu 20 päivänä lokakuuta 2010,
   makrotaloudellisen avun myöntämisestä Moldovan tasavallalle
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 212 artiklan,
   ottavat huomioon Euroopan komission ehdotuksen,
   sen jälkeen, kun säädösehdotus on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:

               (1)

               Moldovan tasavallan, jäljempänä ’Moldova’, ja Euroopan unionin suhteita kehitetään osana Euroopan naapuruuspolitiikkaa. Yhteisö ja Moldova sopivat vuonna 2005 Euroopan naapuruuspolitiikan toimintasuunnitelmasta, jossa määritellään EU:n ja Moldovan suhteiden keskipitkän aikavälin painopisteet. Myös uusi itäinen kumppanuus parantaa näitä kahdenvälisiä suhteita. Euroopan unioni ja Moldova aloittivat tammikuussa 2010 neuvottelut assosiaatiosopimuksesta, jolla on tarkoitus korvata nykyinen kumppanuus- ja yhteistyösopimus.

               (2)

               Kansainvälinen finanssikriisi on ravistellut pahoin Moldovan taloutta: tuotanto on supistunut rajusti, julkisen talouden rahoitusasema on heikentynyt ja ulkoisen rahoituksen tarve on kasvanut.

               (3)

               Moldovan talouden vakautusta ja elpymistä tuetaan Kansainvälisen valuuttarahaston (IMF) antamalla rahoitusavulla. Moldovaa koskeva IMF:n rahoitusjärjestely hyväksyttiin 29 päivänä tammikuuta 2010.

               (4)

               Moldova on pyytänyt unionilta makrotaloudellista rahoitusapua heikkenevän taloustilanteen ja synkkien talousnäkymien vuoksi.

               (5)

               Moldovan vuosien 2010–2011 maksutaseessa on edelleen rahoitusvaje, joten makrotaloudellisen rahoitusavun katsotaan olevan tarkoituksenmukainen vastaus Moldovan pyyntöön saada talouden vakauttamiseen tukea nykyisen IMF:n ohjelman yhteydessä. Tämän makrotaloudellisen rahoitusavun odotetaan myös lievittävän valtion budjetin ulkoisen rahoituksen tarvetta.

               (6)

               Unionin makrotaloudellisella rahoitusavulla ei olisi vain täydennettävä IMF:n ja Maailmanpankin ohjelmia ja rahoitusta, vaan sen avulla olisi myös varmistettava unionin osallistumisen tuoma lisäarvo.

               (7)

               Komission olisi varmistettava, että unionin makrotaloudellinen apu on oikeudellisesti ja sisällöltään yhdenmukainen ulkoisen toiminnan eri aloilla toteutettujen toimenpiteiden ja muiden asiaankuuluvien unionin politiikkojen yhteydessä toteutettujen toimenpiteiden kanssa.

               (8)

               Unionin makrotaloudellisen rahoitusavun erityisten tavoitteiden olisi lisättävä rahoitusavun tehokkuutta, avoimuutta ja vastuullisuutta. Komission olisi säännöllisesti seurattava näitä tavoitteita.

               (9)

               Unionin makrotaloudellista rahoitusapua koskevien ehtojen olisi vastattava unionin Moldovaan soveltaman politiikan keskeisiä periaatteita ja tavoitteita.

               (10)

               Jotta tähän makrotaloudelliseen rahoitusapuun liittyvät unionin taloudellisia etuja voidaan suojata tehokkaasti, on tarpeen, että Moldova toteuttaa asianmukaisia toimenpiteitä petosten, korruption ja muiden tähän rahoitusapuun liittyvien väärinkäytösten estämiseksi ja torjumiseksi. Lisäksi on tarpeen, että komissio huolehtii asianmukaisesta valvonnasta ja tilintarkastustuomioistuin tarpeellisista tarkastuksista.

               (11)

               Unionin makrotaloudellisen rahoitusavun maksaminen ei rajoita budjettivallan käyttäjän valtuuksia.

               (12)

               Komission olisi hallinnoitava unionin makrotaloudellista rahoitusapua. Sen varmistamiseksi, että Euroopan parlamentti ja talous- ja rahoituskomitea voivat seurata tämän päätöksen täytäntöönpanoa, komission olisi annettava niille säännöllisesti tietoja rahoitusavun täytäntöönpanosta ja toimitettava niille asiaan liittyvät asiakirjat.

               (13)

               Euroopan unionin toiminnasta tehdyn sopimuksen 291 artiklan mukaan yleiset säännöt ja periaatteet, joiden mukaisesti jäsenvaltiot valvovat komission täytäntöönpanovallan käyttöä, on vahvistettava etukäteen tavallista lainsäätämisjärjestystä noudattaen annettavalla asetuksella. Siihen asti, kun uusi asetus annetaan, sovelletaan edelleen menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehtyä neuvoston päätöstä 1999/468/EY (2), lukuun ottamatta valvonnan käsittävää sääntelymenettelyä, jota ei sovelleta,

         OVAT HYVÄKSYNEET TÄMÄN PÄÄTÖKSEN:
   1 artikla
   1.   Unioni myöntää Moldovalle makrotaloudellisena rahoitusapuna enintään 90 miljoonan euron avustuksen tukeakseen Moldovan talouden vakauttamista ja lievittääkseen nykyisessä IMF:n ohjelmassa määriteltyjä maksutase- ja budjettitarpeita.
   2.   Komissio hallinnoi unionin makrotaloudellisen rahoitusavun maksamista IMF:n ja Moldovan välisten sopimusten sekä EU:n ja Moldovan kumppanuus- ja yhteistyösopimuksessa ja toimintasuunnitelmassa vahvistettujen talousuudistuksia koskevien keskeisten periaatteiden ja tavoitteiden kanssa yhteensopivalla tavalla. Komissio antaa Euroopan parlamentille ja talous- ja rahoituskomitealle säännöllisesti tietoja rahoitusavun hallinnoinnin kehityksestä ja toimittaa niille asiaan liittyvät asiakirjat.
   3.   Unionin makrotaloudellinen rahoitusapu on saatavilla kahden vuoden ja kuuden kuukauden ajan ensimmäisestä 2 artiklan 1 kohdassa tarkoitetun yhteisymmärryspöytäkirjan voimaantulon jälkeisestä päivästä alkaen.
   2 artikla
   1.   Komissiolla on valtuudet sopia 5 artiklan 2 kohdassa tarkoitettua neuvoa-antavaa menettelyä noudattaen Moldovan viranomaisten kanssa unionin makrotaloudelliseen rahoitusapuun liitettävistä talouspoliittisista ehdoista, jotka vahvistetaan yhteisymmärryspöytäkirjassa, johon sisältyy mainittujen ehtojen täyttämisen aikataulu, jäljempänä ’yhteisymmärryspöytäkirja’. Ehtojen on oltava yhdenmukaisia IMF:n ja Moldovan välisten sopimusten sekä EU:n ja Moldovan kumppanuus- ja yhteistyösopimuksessa ja toimintasuunnitelmassa vahvistettujen talousuudistusta koskevien keskeisten periaatteiden ja tavoitteiden kanssa. Näillä periaatteilla ja tavoitteilla pyritään parantamaan rahoitusavun tehokkuutta, avoimuutta ja vastuullisuutta, myös erityisesti Moldovan julkisten varainhoitojärjestelmien osalta. Komissio seuraa säännöllisesti, miten näiden tavoitteiden saavuttamisessa edistytään. Avun yksityiskohtaiset rahoitusehdot vahvistetaan komission ja Moldovan viranomaisten välisessä avustussopimuksessa.
   2.   Komissio seuraa unionin makrotaloudellisen avun täytäntöönpanon aikana, että rahoitusavun kannalta merkitykselliset rahoitusjärjestelyt, hallintomenettelyt sekä sisäiset ja ulkoiset valvontamekanismit ovat luotettavia Moldovassa ja että sovittua aikataulua noudatetaan.
   3.   Komissio tarkistaa säännöllisin väliajoin, että Moldovan talouspolitiikka on unionin makrotaloudellisen rahoitusavun tavoitteiden mukaista ja että sovitut talouspoliittiset ehdot täytetään hyväksyttävästi. Näin tehdessään komissio koordinoi toimintaansa tiiviisti IMF:n ja Maailmanpankin ja tarvittaessa talous- ja rahoituskomitean kanssa.
   3 artikla
   1.   Komissio antaa unionin makrotaloudellisen rahoitusavun Moldovan saataville vähintään kolmessa avustuserässä edellyttäen, että 2 kohdan edellytykset täyttyvät. Kunkin erän suuruus vahvistetaan yhteisymmärryspöytäkirjassa.
   2.   Komissio tekee päätöksen erien maksamisesta sen perusteella, onko yhteisymmärryspöytäkirjassa sovittuja talouspoliittisia ehtoja noudatettu hyväksyttävästi. Toinen erä ja sitä seuraavat erät voidaan maksaa aikaisintaan kolmen kuukauden kuluttua edellisen erän maksamisesta.
   3.   Unionin varat maksetaan Moldovan keskuspankille. Ellei yhteisymmärryspöytäkirjassa toisin sovita, ja edellyttäen, että siinä vahvistetaan jäljellä oleva julkisen talouden rahoitustarve, unionin varat voidaan siirtää Moldovan valtionkassaan, joka on lopullinen avunsaaja.
   4 artikla
   Unionin makrotaloudellisen avun täytäntöönpanossa noudatetaan Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annettua neuvoston asetusta (EY, Euratom) N:o 1605/2002 (3) ja sen täytäntöönpanosääntöjä (4). Moldovan viranomaisten kanssa tehtävässä yhteisymmärryspöytäkirjassa ja avustussopimuksessa määrätään erityisistä toimenpiteistä, jotka Moldovan on toteutettava petosten, korruption ja muiden rahoitusapuun vaikuttavien väärinkäytösten estämiseksi ja torjumiseksi. Varojen hallinnan ja maksamisen avoimuuden tehostamiseksi yhteisymmärryspöytäkirjassa ja avustussopimuksessa sovitaan myös komission ja Euroopan petostentorjuntaviraston suorittamasta valvonnasta, johon sisältyvät paikalla suoritettavat tarkastukset. Lisäksi niissä sovitaan tilintarkastustuomioistuimen tilintarkastuksista, jotka voidaan tarvittaessa suorittaa paikalla.
   5 artikla
   1.   Komissiota avustaa komitea.
   2.   Jos tähän kohtaan viitataan, sovelletaan päätöksen 1999/468/EY 3 ja 7 artiklaa ottaen huomioon mainitun päätöksen 8 artiklan säännökset.
   6 artikla
   1.   Komissio antaa joka vuosi viimeistään 31 päivänä elokuuta Euroopan parlamentille ja neuvostolle kertomuksen tämän päätöksen täytäntöönpanosta edeltävänä vuonna. Kertomukseen on sisällyttävä myös täytäntöönpanon arviointi. Kertomuksessa on osoitettava yhteys yhteisymmärryspöytäkirjassa vahvistettujen poliittisten ehtojen, Moldovan talous- ja finanssipoliittisen kehityksen sekä apuerien maksamista koskevan komission päätöksen välillä.
   2.   Komissio toimittaa Euroopan parlamentille ja neuvostolle jälkiarviointikertomuksen viimeistään kahden vuoden kuluttua 1 artiklan 3 kohdassa tarkoitetun saatavuusajan päättymisestä.
   7 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Strasbourgissa 20 päivänä lokakuuta 2010.

            Euroopan parlamentin puolesta

            Puhemies

         J. BUZEK

            Neuvoston puolesta

            Puheenjohtaja

         O. CHASTEL

      (1)  Euroopan parlamentin kanta, vahvistettu 7. syyskuuta 2010 (ei vielä julkaistu virallisessa lehdessä), ja neuvoston päätös, tehty 11. lokakuuta 2010.

      (2)  EYVL L 184, 17.7.1999, s. 23.

      (3)  EYVL L 248, 16.9.2002, s. 1.

      (4)  Komission asetus (EY, Euratom) N:o 2342/2002, annettu 23 päivänä joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä (EYVL L 357, 31.12.2002, s. 1).


title: Neuvoston täytäntöönpanopäätös (EU) 2016/543, annettu 15 päivänä helmikuuta 2016, Kreikan sopeutusohjelman hyväksymisestä (2015/1182)

text:
               7.4.2016

               FI

               Euroopan unionin virallinen lehti

               L 91/26

         NEUVOSTON TÄYTÄNTÖÖNPANOPÄÄTÖS (EU) 2016/543,
   annettu 15 päivänä helmikuuta 2016,
   Kreikan sopeutusohjelman hyväksymisestä (2015/1182) (1)

   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien euroalueen jäsenvaltioiden talouden ja julkisen talouden valvonnan tiukentamisesta 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 472/2013 (2) ja erityisesti sen 7 artiklan 2 kohdan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Asetuksessa (EU) N:o 472/2013 vahvistetaan säännöt makrotalouden sopeutusohjelman hyväksymiselle niiden jäsenvaltioiden osalta, jotka saavat rahoitustukea, mukaan lukien Euroopan rahoituksenvakautusmekanismista (ERVM) saatava rahoitustuki. Säännöt on nivottava ERVM:n perustamisesta annetun neuvoston asetuksen (EU) N:o 407/2010 (3) säännöksiin.

               (2)

               Kreikalle on myönnetty ERVM:stä rahoitustukea unionin lyhytaikaisen rahoitustuen myöntämisestä Kreikalle annetulla neuvoston täytäntöönpanopäätöksellä (EU) 2016/542 (4).

               (3)

               Asetukseen (EU) N:o 472/2013 perustuva Kreikkaan sovellettava makrotalouden sopeutusohjelma olisi johdonmukaisuuden vuoksi hyväksyttävä käyttämällä perustana täytäntöönpanopäätöksen (EU) 2016/542 asiaankuuluvia säännöksiä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään täytäntöönpanopäätöksen (EU) 2016/542 3 artiklan 3 kohdassa yksilöidyt toimenpiteet, jotka Kreikan on toteutettava osana sopeutusohjelmaansa.
   2 artikla
   Tämä päätös tulee voimaan päivänä, jona se annetaan tiedoksi.
   3 artikla
   Tämä päätös on osoitettu Helleenien tasavallalle.
   4 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 15 päivänä helmikuuta 2016.

            Neuvoston puolesta

            Puheenjohtaja

         M.H.P. VAN DAM

      (1)  Tämä säädös on alun perin hyväksytty vain englannin kielellä, ja se on julkaistu virallisessa lehdessä EUVL L 192, 18.7.2015, s. 19.

      (2)  EUVL L 140, 27.5.2013, s. 1.

      (3)  Neuvoston asetus (EU) N:o 407/2010, annettu 11 päivänä toukokuuta 2010, Euroopan rahoituksenvakautusmekanismin perustamisesta (EUVL L 118, 12.5.2010, s. 1).

      (4)  Katso tämän virallisen lehden sivu 22.


title: 2014/495/Euratom: Neuvoston päätös, annettu 16 päivänä kesäkuuta 2014 , hyväksynnän antamisesta sille, että Euroopan komissio tekee Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen Euroopan atomienergiayhteisön puolesta

text:
               30.8.2014

               FI

               Euroopan unionin virallinen lehti

               L 261/744

         NEUVOSTON PÄÄTÖS,
   annettu 16 päivänä kesäkuuta 2014,
   hyväksynnän antamisesta sille, että Euroopan komissio tekee Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen Euroopan atomienergiayhteisön puolesta
   (2014/495/Euratom)
   EUROOPAN UNIONIN NEUVOSTO, joka
   ottaa huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,
   ottaa huomioon Euroopan komission suosituksen,
   sekä katsoo seuraavaa:

               (1)

               Neuvosto valtuutti 10 päivänä toukokuuta 2010 komission aloittamaan Georgian kanssa neuvottelut kumppanuus- ja yhteistyösopimuksen (1) korvaavan unionin ja Georgian välisen uuden sopimuksen tekemisestä.

               (2)

               Ottaen huomioon osapuolten läheiset historialliset siteet ja vähitellen tiivistyvät yhteydet sekä niiden halun lujittaa ja laajentaa suhteitaan kunnianhimoisesti ja innovatiivisesti Euroopan unionin, Euroopan atomienergiayhteisön ja niiden jäsenvaltioiden sekä Georgian välistä assosiaatiosopimusta, jäljempänä ’sopimus’, koskevat neuvottelut saatettiin menestyksekkäästi päätökseen parafoimalla sopimus 29 päivänä marraskuuta 2013.

               (3)

               Komissio ehdotti 10 päivänä maaliskuuta 2014 neuvostolle, että sopimus olisi allekirjoitettava Euroopan unionin puolesta ja että osia siitä olisi sovellettava väliaikaisesti sen 431 artiklan mukaisesti siihen saakka, kunnes sen tekeminen saatetaan päätökseen myöhemmin.

               (4)

               Sopimus kattaa sen 298 artiklan k alakohdassa Euroopan atomienergiayhteisön toimivaltaan kuuluvia kysymyksiä.

               (5)

               Sopimus olisi sen vuoksi tehtävä Euroopan atomienergiayhteisön puolesta Euratomin perustamissopimuksen soveltamisalaan kuuluvien kysymysten osalta.

               (6)

               Sopimuksen allekirjoittamiseen ja tekemiseen sovelletaan Euroopan unionin perustamissopimuksen ja Euroopan unionin toiminnasta tehdyn sopimuksen soveltamisalaan kuuluvien kysymysten osalta erillistä menettelyä.

               (7)

               Euratomin perustamissopimuksen 102 artiklan mukaisesti sopimus ei tule Euroopan atomienergiayhteisön osalta voimaan ennen kuin jäsenvaltiot ovat ilmoittaneet komissiolle, että sopimusta sovelletaan kunkin jäsenvaltion kansallisen lainsäädännön mukaisesti.

               (8)

               Sen vuoksi olisi annettava hyväksyntä sille, että komissio tekee sopimuksen Euroopan atomienergiayhteisön puolesta,

         ON HYVÄKSYNYT TÄMÄN PÄÄTÖKSEN:
   1 artikla
   Annetaan hyväksyntä sille, että komissio tekee Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen Euroopan atomienergiayhteisön puolesta (2).
   2 artikla
   Tämä päätös tulee voimaan sitä päivää seuraavana päivänä, jona se hyväksytään.

      Tehty Luxemburgissa 16 päivänä kesäkuuta 2014.

            Neuvoston puolesta

            Puheenjohtaja

         G. KARASMANIS

      (1)  Euroopan yhteisöjen ja niiden jäsenvaltioiden sekä Georgian kumppanuus- ja yhteistyösopimus (EYVL L 205, 4.8.1999, s. 3).

      (2)  Sopimuksen teksti on liitetty Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen allekirjoittamisesta Euroopan unionin puolesta sekä sopimuksen väliaikaisesta soveltamisesta annettuun päätökseen (katso tämän virallisen lehden sivu 1).